Inguruko basoak ezagutzeko bisita gidatua antolatu dute

ITSASONDO // Inguruko basoak ezagutzeko irteera antolatu dute Itsasondon larunbaterako. 09:00etan abiatuko dira plazatik eta lau ordu iraungo du. Bisita gidatua da eta jatekoa ere egongo da. Izena emateko 688 746 964 zenbakira deitu behar da.


Protokoloarekin zia eta boga

Traineruen Kluben Elkartea protokolo bat lantzen ari da arraunlariak entrenatzera eta lehiara itzuli ahal direnerako, betiere egoera orokorrak ahalbidetzen badu. Test asko egitea aurreikusten da agirian.

Traineruen Kluben Elkarteak bilera informatiboa egin zuen larunbatean hamabi arraun taldeekin, eta elkarteko sendagile Juanjo Badiolak eta klubetako medikuek protokolo bat aurkeztu zieten. Bertan zehazten dute zer baldintza bete behar dituzten arraunlariek eta klubek entrenatzera eta lehiara itzultzerako eta itzultzean. Besteak beste, test asko egitea aurreikusten da, eta aurrenekoak datorren astelehenean egingo lirateke, arraunlarien egoera immunologikoaren berri izateko. Maiatzaren 30ean du batzarra elkarteak, eta Eusko Label eta Euskotren ligak noiz hasi ahal daitezkeen orduan erabakiko zutela zehaztu zuten aurreko batzar orokorrean. Horregatik nahi du TKEk jakin arraunlari guztien egoera immunologikoa zenbatekoa den. Lehiaketa garaian, astero egingo litzaieke test serologikoa immuneak ez direnei; estropada aurreko ostegunetan, PCR testa lehiatu behar diren eskifaiako kide ez immuneei; eta hilero, test serologikoa talde osoari.

Testenak hautsak harrotu ditu, kirolak horretan gizarteko beste esparru batzuen aldean lehentasunik izan behar ez duelakoan. Agiriarekin gertatu denaren inguruan, hauxe esan du Borja Rodrigok, TKEko presidenteak: «Barneko agiria da protokoloa, irekia, oraingo egoera orokorra oinarri hartuta prestatua. Maximo batzuk ageri dira baldintzetan. Gero, aldatu egingo da ziurrenik, egoera orokorra aldatzen doan neurrian, eta garbi daukagu sekula ez garela joango gizartearen aurretik».

Dokumentuaren inguruan, Joxemi Elduaien Hondarribiako presidenteak ondorengoa adierazi du: «Protokolo hau oraingo egoeraren araberakoa da, eta guk oso garbi daukagu gizartearen arazo orokorraren barruan mugitu beharko genukeela. Udan estropadak izateko ilusioarekin ari gara lanean, denok dugulako itxaropena egoera orokorrak hobera egingo duela, baina betiere egoera osoa ikusita». Hasier Etxaburu Ondarroako zuzendaritzako kidearen ustez, «azkarregi» jokatu zuen TKEk: «Ostiralean banatu zitzaigun klubei agiria, eta larunbatean eztabaidatu genuen. Arraunlarien haserrea eragin zuen filtrazioak, kontuan hartuak ez zirelako izan protokoloa lantzerakoan. Hori izan da txarrena». Bestelakoan, jarrera onarekin ikusten du TKE: «Udan lehiatu ala ez erabaki behar duen erakundeari protokolo bat aurkeztu behar zaio, eta horretara dator hau, eskatu egingo zaiolako zerbait aurkezteko». Protokoloaren ezaugarriez, ondorengoa esan du: «Egoera orokorra joango da ixten agiria, eta, agian, hemendik bi astera, sobran daude baldintza batzuk». Testen ordainketa zeinen esku geratuko litzatekeen ere kontuan hartzekoa dela dio: «Ikusi egin beharko da zenbateko gastua eragiten digun TKEri eta klubei».

Arraunlarien artean, Iñaki Goikoetxea Isuntzako patroiak dio ez dela erraza izango protokoloa gauzatzea: «Orain, behintzat, zaila ikusten dut hau guztia. Testak guri egitea osasungintzako langileei egin ez dizkietenean... Baina agian, hemendik aste batzuetara egoera aldatu egingo da, dena baita zalantza. Horregatik da behin-behineko zirriborroa». Amaia Sexmilo Arraun Lagunakeko arraunlariak taldearen barruko erabaki baten berri eman du: «Nahiago dugu kontu hauen inguruan ez aritu, ezta gure artean ere. Ondo ari gara etxean entrenatzen, eta ez dugu nahi kanpoko egoerak gure lana baldintzatzea. Gero, bakoitzak izango du protokoloaz bere iritzia».

KAE eta ETE ligen iritziak

Kantauriko Arraun Elkartea ere ari da protokoloa lantzen, baina testik gabekoa, Gorka Leunda kudeatzaileak esan duenez: «Ez dugu hainbesterainoko baliabiderik, eta gainera, ez dugu uste berme direnik, gaitza pasatu duenak berriz pasatuko duenik ezin delako ziurtatu, ezta besteei ez diela kutsatuko ere». Onartu du ulertzen duela TKEren jarrera: «Lehiatzeko baimena eman behar dionari ahalik eta bermerik handiena aurkeztea ondo dago, eta gu ere horretan ari gara lanean». Maiatzaren erdialdera aurkeztuko die KAEk klubei protokolo bat.

ETE ligan ez dute protokolorik landu, Maika Tameron zuzendaritzako kideak esan duenez: «Egoera orokorra ikusi arte ez gara mugituko, baina garbi dugu guk ezin dugula TKErena bete, kostu ekonomikoengatik, eta klubei testak ordaintzeko eskatzea ez zaigu burutik pasatu ere egin».


Arabako urtegi berria gelditzeko plataforma martxan

Erakundeen "gardentasun falta" salatu du sortu berri den Barron-Añana urtegiari Ez plataformak. Datozen egunetan talde politikoekin bilduko da eta bitartean, abian jarri du egitasmoaren kontrako sinadura-bilketa.

Barron-Anaña urtegiari ez plataforma aurkeztu dute gaur goizean. Barron eta Atiega artean Arabako urtegi handienetakoa eraiki nahi dute Espainiako Gobernuak eta Ebroko Ur Konfederazioak eta proiektua gelditzeko kaltetuak diren eta ez diren bizilagunek, nekazariek, ordezkari politikoek eta talde ekologisten kideek plataforma eratu dute.

Batetik, 56 hektarea okupatu eta ia 200 milioi euroko kostua izango duen urtegiaren proiektua gelditzeko eskatu dute. Horrez gain, Arabako Foru Aldundiak egitasmoaren inguruko informazio zehatza eman dezan eskatu du plataformak eta horretarako, kaltetu guztiekin prozesu parte hartzaile bat martxan jartzea proposatu du. Azkenik, alegazioak aurkezteko epea luzatzea eskatu dute plataformako kideek.

Erakundeen "gardentasun falta"

Urtegiaren aurkako plataformak azaldu du Arabako Bailaretako eremu ureztagarriak "hobetzeko eta modernitzateko" prest dagoela, baina urtegi berriaren aurka dago. Besteak beste, egitasmoa martxan jartzeko tramitazioa ilegala dela dio, "Ebro Harroko Plan Hidrologikoan ez baitzaio erreferentzia egiten". Horrekin batera, inplikatuta dauden erakundeen "gardentasun falta" salatu dute plataformako kideek, izan ere, alegazioak aurkezteko epea abuztuan izatea "susmagarria" dela adierazi dute. Ildo horretan, Arabako Foru Aldundiari "baltsa" esan ordez, "urtegi" bat izango dela esatea eskatu diote.

Bestetik, proiektuak bertako bizilagunak kaltetzeaz gain, eragingo lukeen ingurune impaktua larria izango dela ohartarazi dute.

Azkenik, urtegiaren egitasmoaren atzean "ezkutuko interesak" antzematen dituzte Añanako herritarrek eta urarekin negozioa egin nahi dutela uste dute.

Datozen egunetan talde politikoekin bilduko da plataforma. Horrez gain, bestelako ekintzak ere aurrera eramango dituzte, hala nola, Change.org plataforman martxan dagoen sinadura-bilketa. Dagoeneko, urtegiaren aurkako 400 sinadura inguru bildu dituzte.


Asteasu Batuz, plataforma independentea

Asteasun datorren maiatzaren 22ko hauteskundeak direla eta herri zerrenda bat osatzen ari da herriko talde bat, independente eta ezkerreko jende abertzalea batuz.

"Plataforma independentea izango da, eta ideia ezkertiarrak eta abertzaleak bultzatuko dituena. Herrian hainbat zatiketa ondoren beste garai batzuetara jo beharra dago eta baturaren alde jokatzea izango da asmoetako bat. Asteasu Batuz izango du izena", adierazi dute bultzatzaileek.


Azken agurra Xabier Leteri, elizaren kanpoaldean

2010eko abenduaren 7an, Xabier Leteren aldeko hileta-elizkizuna amaitu eta gero, Urnietako elizaren arkupeetan bildutakoek "Xalbadorren heriotzean" eta "Agur Jaunak" abestu zituzten. Bertan zirenen kantarien ekimena izan zen. Tartean ziren Pier Paul Berzaitz, Jean Mixel Bedaxagar, Erramun Martikorena eta Niko Etxart.


Eteneta aldean iturria jarri zutela hogeita bost urte bete dira

Azaroaren 18an hogeita bost urte bete ziren Lekaioko (Eteneta) iturria ipini zutenetik.

Adarra inguruan ibili ohi diren mendizaleek bereziki estimatzen duten iturria da. Andoaingo Euskalduna mendigoizale elkarteko kideen ekimenez jarri zen, eta joan den igandean bertan urteurrena ospatu zen. Mendi bazterrak maitatzen eta zaintzen jarrera eredugarria erakusten duen Alejandro Gonzalez mendizalearekin hitz egin du Aiurri astekariak.

Igandean, nola ospatu zenuten urteurrena?

Alejandro Gonzalez: Iturriraino joateko asmoarekin, koadrila txiki bat irten ginen Andoaindik. Ez ginen asko, egia esanda, urteurrenak Euskaldunaren mendi astearekin bat egin baitzuen; elkarteko mendizale gehienak babarrun jatean ziren. Eguraldi euritsuak ere ez zuen batere lagundu mendirako.

Animatu ginenok, behintzat, goiz pasa polita igaro genuen: iturritik ur freskoa edan, argazki bat atera, iturri inguruak txukundu eta Etenetako Joxe Inaxioren txabolara joan ginen aterpe bila.

Gogoan al duzu nola orain hogeita bost urteko egun hura?

A.G. Igandean jarri genuen hitzordua, denek libratzeko moduan. Orduan bildu ginen erdiak ditut gogoan, barkatu nazatela besteek. Jose Javier Perez, Martin eta Nikolas Arruti, Luxio Aranburu, Elena Soto eta ni neu han izan ginen. Oso eguraldi zakarra egin zuen. Irudi jakin bat datorkit oroimenera: Elena Sotoren itxura errukarria, zeharo blai, txita baten antzera.

Obrarako beharrezkoa zen materiala guztia autoan eraman genuen Usabelartzatik gora. Handik aurrera materiala ahal bezala garraiatu behar izan genuen.

Lanaldia goiz hartan bukatzea lortu genuen, iturritik ura edateko moduan zegoen. Arratsaldeko errelebora joateko, ordea, korrika eta presaka alde egin

Zeu arduratu zara denbora honetan iturriaren mantenuaz…

A.G. Urtean hiruzpalau alditan txukundu behar izaten da. Goiko ur biltegia, sei metroko tutua, ingurua… dena garbitu behar izaten da. Zainketa hori egin ezean, hondatuta geratuko litzateke. Izan ere, hainbat arrazoi direla medio (lokatza, euria, ganadua…) emaria trabatuta geratuko litzateke eta urak bide alternatiboak hartuko lituzke.

Gainera, orain sei bat urte sendotu egin zen iturria: ur biltokiaren goiko partean egurrezko zutabeak jartzeaz gain, biltegian altzairu herdoilgaitzezko txapa bat jarri genuen.

Iturri gehiago jarri izan al ditu Euskalduna elkarteak?

A.G. Bai. Esaterako, Berastegi eta Belabietako bidean, Arnarren jarri genuen bat, baina agudo txikitu edo lapurtu zuten dena: altzairu herdoilgaitzezko materiala, tutuak, kateak... Lapurtxulon ere jarri zen beste bat, baina mendi pista zabaldu zutenean, hango tutua txikituta geratu zen. 1964an, Onddoko iturria ere moldatuta jarri zuten Jexus Larrea zenak eta herriko beste zenbait mendizalek. Zorionez, honek bere horretan iraun du gaur arte; izan ere, bere goikaldean dauden pinuen sustraiek filtratze lana egiten dute eta hondar xehea arrastaka joan dadin eragozten dute.

Adarra aldera abiatzen naizenetan, astean behin edo, Etenetako eta Onddoko iturriei begiratua ematen diet, nola mantentzen diren ikusteko.

Mendizaleek errespetatzen al dituzte Adarra inguruko iturriak?

A.G. Baietz esango nuke; jende ugari ibiltzen da inguru horietatik, eta eskertzen dute ura freskoa topatzea bidean. Orain, beste zenbait elementurekin zein zabarki jokatu den ikusita, zer pentsatua ematen dit. Esaterako, pena ematen du hiru aterpe (Lapurtxuloko bi aterpeak eta Mantelekoa) zein egoera tamalgarrian dauden ikusteak. Adarrako gainean, azken aldian, bai Club Vasco de Camping elkarteak jarria zuen buzoia, baita Euskaldunak jarritako etxetxoak ere ez dute denbora askorik iraun…

Nork zaindu beharko lituzke mendi gainetako eraikin horiek?

A.G. Pentsatzen dut erakunde publikoek eraiki beharko lituzketela. Hori bai, gerora begira, euren mantenuan gurea bezalako mendizaleen ardura beharko du izan, gainerakoan jai dugu! Niri ez zait batere kostatzen lehen aipatu iturri horiek zaintzea, baina indarrak irauten didaten heinean jarraituko dut horrela. Iruditzen zait galtzen ari dela naturaren aldeko auzolanaren kultura, ez dakit zer pentsatu…

Urteberri egunean Adarrako gainean salda ematea ere zure ardura izaten da. Noiz arte?

A.G. Osasuna eta hiru semeak bidelagun ditudan bitartean jarraituko dudala agindu nuen, eta hitzari eusten diot. 2013 urteari ongi etorria paraje ezin gozagarriagoan eman nahi dionak, badaki non aurkituko duen salda beroa, eguraldia ona nahiz gaiztoa izan.

Zer dira zuretzat Adarra inguruko paraje horiek?

A.G. Bizitzaren birika suposatzen du inguru horrek denak niretzat. Hara joateko premia sentitu ohi dut barne-barnean, eta astero edo bi astero hurbiltzen naiz hara.

Gozatzera joaten naiz, baina inguruari begira jarriz gero, ikusten dut beti dagoela zer eginen bat; euriteen ondorioz hondatzen doazen oinezko zenbait bide edo bazter txukundu izan ditut azken aldian.

Zer beste ibilbide edo txoko gomendatuko zenioke Adarrako gailurra bide zuzenetik besterik egiten ez duenari?

A.G. Beti dago zer ikusia paraje horretan; bide alternatiboetatik abiatzea komeni da horretarako. Zoragarriak diren txoko naturalez gain, mairubaratzak, zutarriak, iturriak, elurzuloak… topatu daitezke. Batzuk aipatzearren, Muntto aldean topatu berri duten zutarria, Altzibar edo Onddoko elurzuloa…


Landa Garapenak MENDIKO GAZTAn forma hartzen duenean

Tolomendi Landa garapen elkarteak, bere sorreratik mendiko artzaintzaren aldeko konpromisoa izan du, hasiera haietan, artzainen mendiko txabolak konpontzeko diru laguntzak bideratzen zituen, esate baterako.

Azken urte hauetan, mendian oraindik artzain mordoxka batek egiten duten gazta, osasun baldintza egokietan ekoizteko azpiegiturak egokitzen laguntzen ari da, Idiazabal Jatorri Izendapenaren barruan Euskal Herriko Mendiko Gaztak bezala bereizten diren gaztak ekoizteko.

Landa Garapeneko politika, estrategia eta antzeko hitz borobil eta handiek, zenbaitetan zer esan nahi duten irudikatzea zaila egiten zaigunean, horrelako proiektuetan hartzen dute forma, beren osotasunean.

Mendiko Gaztaren ekoizpena sustatzen eta laguntzen denean, gure herrietako, landa eremuko herrietako jarduera ekonomikoa laguntzen ari gara, lanpostu zuzenak eta zeharkakoak finkatuz. Mendietako ingurumenaren alde egiten da, benetan, mendietako larre ekosistemetan, -Europako zuzentarauek bereziki babestu egin behar direla diotenak, dagoen animalia eta landaretza bioaniztasuna kontserbatzen laguntzen da. Kalitatezko eta osasuntsu diren (belarraren elikaduraren ondorioz, Omega 3an bereziki aberatsak diren gaztak) produktuak ekoizten laguntzen da. Klima aldaketaren aurka lan egiten da, larreetan CO2 finkatuz eta gazta ustiakuntza eredu ohizkoarekin alderatuz, ekoiztutako gazta kiloko CO2 isurketa askoz txikiagoa delako. Mendiaz eta bere paisaiaz gozatu nahi dutenentzako, mendia garbi izaten laguntzen du. Eta nola ez esan, euskaldunon kulturaren erro sakonenekin lotura bizi-bizirik mantentzen duen giza jarduera bat irauten laguntzen du XXI. mendean.

Hau guztia eta gehiago egiten da mendiko gaztaren ekoizpena sustatuz.

Orain uda garaian gaudela, momentu egokia da, mendi buelta bat eginez, ikusi, ezagutu eta kontzientzia hartzeko, egunero nola bizi eta lan egiten ari diren artzainak.

Eta udara izanik, zauden tokian zaudela, hemen, Pirinioetan, Alpeetan... momentu ona da Mendiko Gaztak erosi eta probatzeko. Izan ere, gazta bat edo beste bat erosteko ekintza xumea, ekintza politiko bat ere badelako, garapen eredu baten, herri eta gizarte eredu baten, ekonomia eta ingurugiro eredu baten edo besteren alde egitea izan badelako.


Lore azokak egingo dituzte Ormaiztegin Ekain kulturalean

ORMAIZTEGI // Herriko lore eta balkoi ederrenak saritzen dituen Ormaiztegi Lorez lehiaketa indartzeko asmoz, hiru lore azoka berezi egingo dira Ekain kulturala egitarauaren barruan. Lore azokak elizatarian egingo dira, astearteetako feriaren barruan, 09:00etatik 13:00etara. Gaur da lehena eta hilaren 13an eta 20an beste biak. Ormaiztegi Lorez lehiaketa hilaren 21etik 27ra bitartean egingo da.


Egoera gero eta korapilotsuagoa da Libian

Bi astetan dena konponduta izango zela ematen zuen, errebeldeek irabaziko zutela edo bestela Gadafik boterea uztiko zuela. Baina gidoi hori ez da betetzen ari.

Agerian geratu da Gadafiren tropei aurre egiteko errebeldeek duten ezintasuna. Aste betean irabazitakoa bi egun baino gutxiagotan galdu dute. Ez dirudi errebeldeak irabazteko gai izango direnik, ez behintzat, Nazioarteko indarrek ez badute gogorrago eraso egiten Gadafiren tanke eta artillerriaren kontra.

Baina, nazioarteko koalizioa gehiago inplikatzen bada Libian, Nazio Batuen Segurtasun Kontseiluaren 1.973 ebazpena bortxatuko du, ebazpen horrek interbentzioa baimendu zuen .

Beraz, gero eta gehiago entzuten da errebeldei armamentu ona ematearen aukera. Hedabide batzuren arabera, Obama presidenteak CIAri baimena eman dio, errebeldeekin bat egin eta laguntza militarra emateko. Baina kasu horretan, beste ebazpen bat bortxatuko litzateke,1970; Libiaren kontrako arma enbargua jasotzen da bertan, ulertzen da, Libia osoan ,eta beraz Gadafiren aldekoei eta aurkakoei eragiten diela.

Interbentzio militarra bultzatu zutenek, uste zuten bi astetan dena konponduta izango zela, aire laguntzari esker errebeldeek irabaziko zutela edo bestela Gadafik boterea uztiko zuela herrialde barrutik eta kanpotik ezarritako presioari esker. Gidoi hori ez da betetzen ari, gerra luzatzen ari da eta egoera konplikatzen.


Iruñerrian Gaur 2015-02-04

Nafarroako Parlamentuak Eroriren Monumentuko kriptan altxamendu kolpista goratzeko egiten diren ospakizunak galarazteko eskatu dio Nafarroako Gobernuari; UPNk eta PPNk kontra bozkatu dute; bihar eztabaidatuko dute mozioa Iruñeko Udalean; elkarretaratzea deitu du Amapola del Camino plataformak 19:00etan. Goi Tentsioko Linearen aurkako Plataformak elkarretaratzea antolatu du larunbaterako Iruñean, Deikaztelutik Itsasora eginen duten autopista elektrikoak "interes pribatuei" mesede eginen diela salatzeko. Iritzien Plazan gaur: Nerea Fillat.


Hamaika modu izateko, sentitzeko, maitatzeko eta bizitzeko Zinegoak jaialdian

Zinegoak Bilboko Gaylesbotrans 17. Nazioarteko Zinema eta Arte Eszenikoen Jaialdia otsailaren 24tik martxoaren 8ra arte ospatuko da Bilbon, “Hamaika modu izateko, sentitzeko, maitatzeko eta bizitzeko” lemapean. Sexu orientazioaz harago, jaialdiak lehen planoan egon ohi ez diren sexu aniztasunaren elementuei ikusgarritasuna eman nahi die aurten, genero identitatea eta adierazpena kasu. Julen Nafarrate Komunikazioa arduradunak ekarri dizkigu jaialdiaren xehetasunak. Guztira, 22 film luze izango dira Sail Ofizialean, hiru kategoriatan banatuta FIK, DOK eta KRAK, eta hiru egoitzetan banatuta Golem-Alhondiga, Bilborock eta BilbaoArte. Arantza Ibarrak zuzendutako Mi pequeño gran samurái film labur dokumentalaren erabateko estreinaldiak protagonismoa hartuko du inaugurazio ekitaldian.

https://bilbohiria.com/docs2/2020/Ibaizabal/200211_julen_zinehegoak.mp3

Deskargatu hemen.


Kutxabanken pribatizazioa baztertu dezaten eskatu du Zestoako Udalak

Zestoako Udalak Euskal Kutxen etorkizunaren inguruko mozio bat onartu zuen aurreko astean. Mozioak jasotzen duenez, «Zestoa bezalako udalentzat, hil ala bizikoa da Araba, Gipuzkoa eta Bizkaiko tresna finantziero nagusiaren kontrol publikoa mantentzea». Aurrezki kutxek euren sorrerako espirituari eustea «ezinbestekoa» deritzote, «horrek bermatu baitezake interes publikoaren defentsa, Gizarte Ekintzaren sustapena eta bertako herritar, ehun produktibo eta sare instituzionalen interesen aldeko apustua».

Horregatik, Kutxabanken pribatitzazioa baztertu dezaten eskatu diote korporazio fundatzaile diren Gipuzkoako Foru Aldundiari eta Donostiako Udalari eta Kutxako gobernu organoei. Kutxako Gobernu Organoek «Gipuzkoako jendartearen parte hartzea, bere ordezkaritza proportzional efektiboa eta barne demokrazia eta gardentasuna bermatu dezaten» ere eskatu dute. Kutxak Kutxabanken duen presentzia portzentajearen harira, eskatu dute «parte hartze portzentaje hori gutxitzea ekar dezakeen edozein pribatizazio edo desinbertsio programa espresuki baztertzea, gutxienez %32 izaten jarraituko duelarik». Gainera, «Gizarte Ekintzaren defentsa irmoa eta beraren suspertzearekiko konrpomisoa adieraztea» eskatu diete aldundiari eta Donostiako Udalari. Bilduk aurkeztutako mozioaren bozketan abstenitu egin zen EAJ, «beste leku batzuetan jada ari baitira honetaz hitz egiten», adierazi zuten.


Damasoko festak ospatuko dituzte zapatuan

Egitarau oparoa izango da aurtengo Damasoko festetan ere. 11:00etan txupinazoarekin eta Damaxen jaitsierarekin hasiko da festa, eta arratsalde osoan zehar hainbat ekitaldiz gozatzeko aukera izango dute herritarrek.

Damasoko bizilagunek egun osoko egitaraua prestatu dute auzuneko festetarako. Etzi, zapatua, ospatuko dituzte jaiak, eta goizean goiz hasi eta iluntzera arte, hamaika ekitaldi izango da herritarren gozamenerako. 11:00etan hasiko da festa; txupinazoa bota eta Damax festetako maskotaren jaitsiera egingo dute. Horren ostean, aurten lehenengo aldiz, patata tortilla lehiaketa izango da Damasoko plazatxoan. Ondoren, 11:15ean hasita, umeentzako mahai lanak izango dira, eta behin ekintza hori amaituta, txikien XIV. lasterketa egingo dute.

Eguerdi partean, hamaiketakoa egingo dute Damasoko bizilagunek, eta ondoren, txarangak alaituko du giroa. 13:00etan, berriz, patata tortilla lehiaketako sari banaketa egingo dute. Arratsaldean ere ez da aspertzeko betarik izango Damason; besteak beste, merienda, Iago magoaren ikuskizuna eta ume eta helduen afariak izango dira. Eguna ondo amaitzeko, musika izango da nagusi gauean.

Hona hemen Damasoko festen egitaraua:

11:00. Txupinazoa eta Damaxen jaitsiera.

11:05. I. Patata Tortilla Lehiaketa.

11:15. Umeentzako mahai-lanak.

11:45. Txikien XIV. lasterketa.

12:15. Hamaiketakoa.

12:30. Txaranga.

13:00. I. Patata Tortilla Lehiaketako sari banaketa.

17:30. Merienda.

18:00. Iago magoa.

20:30. Umeen afaria.

21:30. Helduen afaria.

23:00. Musika.


25 urte danbor eta barrikekin Etxeberri eta Hernaniko kaleak girotzen

Etxeberriko Danborrada 1979an sortu zen eta auzoko festetan jai giroa jartzea zen helburu nagusia. Hasiera-hasieratik izan ziren helduen eta umeen danborradak, eta biak jendetsuak. San Joanetan, ordea, umeen danborradak jo du azken hogeitabost urteotan, Santa Barbarakoarekin batean. Helduena auzoan ateratzen zen. Urteurrena dela eta, heldu eta umeen tanborradak omentzea ere pentsatu da, baina, berez, hogeita bost urte umeenak egin ditu, helduena auzoko jaiekin batean bukatu baitzen, 2001ean. Juanito Tolosa, Jesus Rodriguez, Blas Trejo, Niko Curado, Carlos Hidalgo eta Juantxo Etxezarretak osatu zuten danborradako aurreneko junta. Eta urte luze horietan, Alejandro Sanchez izan da umeen danborradaren ardura eraman duena, eta berak botako du gaur txupinazoa. 120 umeko urteak San Joanetako omenaldia dela-eta, Etxeberriko Danborrada indarberritu egin da aurten, eta 40 umeko taldea osatu dute, baina, azken urteotan lanak izan dira eusteko, jenderik animatzen ez-eta. Bestelako garaiak ere izan ditu, ordea. Lehenbiziko urteetan, askotan 100 umetik gora ateratzen ziren, danbor-jole, kantinera, sukaldari eta gainerakoen artean. «batzuetan gehiegi ere bai» esan digu Alejandro Sanchezek. Hasieran, ohiturak agintzen zuen bezala, danbor-jole guztiak mutilak ziren, eta neskak kantinera edo antzeko papera zuten. Mutilekin bakarrik danborrada osatu ezinak ekarri zuen ohitura zaharrak berritu beharra Etxeberrin, eta gaur egunean gehienak neskak dira. Bai Etxeberrin eta baita Santa Barbaran ere. Jantzi berriak aurten Etxeberriko danborradak janzkera bat baino gehiago erabili izan ditu 25 urteotako bidean, eta aurten uniforme berria estrenatuko du: barrikajoleak gorriz aterako dira eta tanbor-joleak urdinez. Omenaldiko ekitaldiaz gain, urtero bezala herrian barrena ibiliko dira Santa Barbarakoarekin batean bihar, betiko ibilbidea eginez: Santa Barbaratik atera, Nafar kalea, Elkano, Izpizua, Plaza Berri, Zinkoenea, Kale Nagusia, plaza, Elkano, Izpizua eta Santa Barbara aurrean bukatu. Joko dituzten piezatako batzuk: Hernaniko martxa, Idiarena, Hau dek hau, Villabona eta Tatiago.


Ataungo musika ikasleek kontzertua dute astelehenean

ATAUN // Lazkao Txiki Musika Eskolaren Ataungo ikasleek abenduaren 19an, astelehenarekin, egingo dute Eguberri kontzertua. Udaletxeko ganbaran da saioa, 18:00etan hasita.


Autobusak emakume bat harrapatu du Pasaia eta Herrera artean

Autobusak emakume harrapatu du gaur, Herrera eta Pasaia artean, GI-2640 errepidean. Anbulantzia etorri eta ospitalera eraman dute emakumea zaurituta. Eusko Jaurlaritzako Herrizaingo Sailak Europa Press-i jakinarazi dionez, 13:30ean gertatu da ezbeharra. Ertzaintza eta Donostiako Udaltzaingoa izan dira bertan, baita anbulantzia medikalizatu bat ere. Anbulantziako langileek artatu dute zauritua eta ospitalera eraman dute ondoren.

Gertakariaren ondorioz, GI-2640 errepideko trafikoa moztu egin behar izan dute Iruneko noranzkoan, eta auto ilarak sortu dira.


Bihar ‘Goazen Ordizia’ ekitaldi berezia egingo dute

ORDIZIA // Ostegunero Goazen Ordizia egitasmoa egiten dute, baina bihar berezia izango da. Astero bezala, partaide guztiak 10:30ean abiatuko dira ibilaldia egitera Plaza Nagusitik. Oraingoan guztiek batera egingo dute, eta ordu erdiko iraupena izango du: 11:00etan Zuhaiztira itzuliko dira, eta jaialdi bat antolatu dute abesti eta dantzarekin. Aste Santuaren bueltan, apirilaren 7an hasiko dira berriz ere.


Leticia Canales sopeloztarrak irabazi du Open Las Americas surf-txapelketa

Iberdrola Fesurfing Ligako zortzi probetako bat da Open Las Americas. Hurrengoa martxoan zehar jokatuko dute Conilen (Cadiz).

Leticia Canalesek irabazi du 2019ko Open Las Americas txapelketa. Tenerifeko Arona udalerrian jokatu dute proba, otsailaren 2tik 3ra bitartean. Orotara, 16 emakume zeuden klasifikatuta finala jokatzeko. Canalesek 9 puntuko olatu bat hartu zuen, eta 16 puntu eskuratu zituen denera. Bigarren sailkatu zen Melania Suarez kanariarra.

Proba hura amaituta, Munduko Surf Ligak (WSL) antolatutako "Las Americas Pro Tenerife" txapelketari eman diote hasiera, eta otsailaren 10era arte luzatuko da. Bertan ere parte hartuko du Canalesek. 2018koan bosgarren sailkatu zen sopeloztarra.


Bozak egiteko asmo susmagarria


Arraunean aritzeko gogoarekin, Euskotren ligara sailkatzeko helburuarekin

Entrenamendu ordu askoren ondoren iritsi zaie lehiatzeko ordua Orioko neska arraunlariei. Euskotren liga datorren asteburuan asten den arren, sailkapen estropadekin, lehen froga asteburu honetan izango dute. Dituzten erronka, helburu eta zailtasunen inguruan mintzatu dira Claudio Etxeberria eta Itziar Olasagasti

Cabo, Samertolameu, Getaria-Zarautz, San Juan Ibedrola, Hibaika Jamones Ancin, Santoña, Zumaia eta Orio babyauto. Zortzi ontzi aurrez aurre, eta Euskotren ligan lau talderentzako dago tokia. Orioko nesken helburua ligan lehiatzeko txartela lortzea da, baita lehengo urteko arantza kentzea ere, Kontxak sailkatzea.

Gogor aritu dira lanean, eta helburua betetzeko lehen pausua lortu dute: taldea egonkortzea. Zaila da, eta are zailagoa emakumezkoetan, taldeak finkatzea eta urtez urte bere horretan irautea. Aldakorrak izaten dira taldeak eta denboraldiak. Dena den, Oriok lortu du talde sendoa osatzea, eta aurreko urteetan baina arazo gutxiago izan dituzte taldea osatzeko.

Arraun eta lagun taldea

Uretan nahiz lehorrean ondo konpontzen dira Orioko neskak. Traineruan sartu eta ondo ulertzen dute elkar, baina baita uretatik kanpo ere. Hor gakoa. Harreman ona dute eta hori garrantzitsua da oso talde lanean aritzerakoan.

Guztira bi patroik –Nadeth Agirre eta Ane Carrera– eta hogei arraunlarik osatzen dute Orio babyauto taldea. Claudio Etxeberriaren aginduak jarraintzen dituzten taldekideak hauek dira:

Euskotren ligaren egutegia

Asteburu honetan dute lehen proba, lehen estropada. Halaber, uztailaren 12an emango zaio hasiera Euskotren ligari. Pedreñan izango da sailkapen estropada hori. Orioko taldearen xedea sailkatzea da, bai Euskotren ligan, bai Kontxan. Zortzi bandera jokatuko dituzte, ondorengoak:


Festa giroa da nagusi Zarauzko Vista Alegre auzoan

Atzo arratsaldean eman zioten hasiera auzoko jaiei Vista Alegren, eta gaur ere ez da girorik falta. Arratsaldean, esaterako, zezen txikiekin eta ponykin gozatzeko parada izan dute, batez ere, etxeko txikienek. Iluntzean musika izango dute, eta bihar biribilduko dituzte festak haurrentzako nahiz helduentzako hainbat ekitaldirekin.


Ipar Korearekin kezkatuta daude Asia aldean

Kim Jong-Un buruzagi berriak norabide erasokorragoa hartuko ote duen beldur direlako kezkatuta daude Hego Korean.

Kim Jong-Il-en heriotzaren ostean Ipar Korean sortu den egoerak ez gaitu asko kezkatzen Europa aldean, baina Asian kezka handia eragin du. Hego Korean sortu du kezka gehien bat Kim Jong-Un buruzagi berriak norabide erasokorragoa hartuko ote duen beldur direlako. Hego-korearrek ondo gogoan dute azken urtebetean Ipar Koreak gerra-ontzi bat urperatu eta uharte bat eraso dietela.

Japonian ere kezkatuta dabiltza. Japoniari ez zaio batere gustatzen Ipar Koreak bonba atomikoak eta misilak izatea, edozeinuneetan jaurti ditzake eta.

Kezkatuta dabil Txina ere. Ipar Korearekin adiskidantzazko harremanak dituen herrialde bakarra da eta honek badu nolabaiteko eragina Ipar Koreako erregimenean. Hala eta guztiz ere, Ipar Korean ematen den edozein mugimenduk goitik behera alda dezake egoera.

Herrialde horrek isolatuta jarraitzen badu edo Kim Jong-Unek ez badu boterea kontrolpean hartzea lortzen kolapsoa eragin dezake egungo erregimenean eta hori arazo bat izango litzateke Txinarentzat, Ipar Koreako milaka errefuxiatuen arazoari aurre egin beharko liokeelako.

Kim Jong-Unek herrialdearen ateak zabaldu eta Hego Korearekin batzeko bidea hartuko balu, berriz, hortik sortuko litzatekeen Korea Batua merkataritza alorrean Txinaren arerio garrantzitsua izan liteke. Gauzak horrela, ziurrnik, Pekinek nahiago izango du gauzak dauden moduan jarraitzea.


Alaves, bolada onarekin jarraitu nahian

Abelardok ezin izango ditu erabili bere hegaleko jokalari titularrak, hau da, ez Athleticera joaj den Ibai Gomez, ez orkatila minduta daukan Jony Rodriguez.

Alavesek Gironaren zelaia bisitatuko du larunbat honetan (18:30), sailkapenean duten laugarren postuari eusteko xedearekin, eta, bide batez, amets egiten jarraitzeko asmoz. Asteburu honetakoa Ligako 19. jardunaldia izango da, hau da, lehen itzuliko azkena.

Gasteiztarren artean, Ibai Gomezen irteera izan da asteko mintzagai nagusia. Athleticek fitxatu du, eta hutsunea utzi du babazorroen eskuineko hegalean.

Dena den, Ibairena ez da Abelardok hegaletan izango duen hutsune bakarra; izan ere, Jony Rodriguezek bihurritua dauka eskuin orkatilan, eta, ondorioz, jokatu ezinda egongo da zenbait astez. Horrez gain, Rodrigo Elyk eta Adrian Marinek ere min hartuta jarraitzen dute.

Haatik, Ruben Duarte lehiatzeko gertu egongo da, joan zen astean zigorra bete eta gero.

Bere aldetik, Eusebio Sacristanek entrenatzen duen Gironak garaipena eskaini nahi dio bere zaleei, Europa Ligako postuetatik gertu mantentzeko. Modu horretan, joan zen denboraldiko puntu kopuru berarekin amaituko lukete lehen itzulia katalanek, hau da, 26 punturekin.

Gironak lau partida daramatza norgehiagokarik irabazi ezinda, hain justu ere, abenduaren 5ean Kopa Txapelketako final-hamaseirenetan Alavesi 2-1 irabazi zionetik.

Balizko hamaikakoak:

Girona: Bono, Pedro Porro, Jonas Ramalho, Bernardo Espinosa, Juanpe, Valery Fernandez edo Alex Granell, Douglas Luiz, Aleix Garcia, Borja Garcia; Portu eta Cristhian Stuani.

Alaves: Pacheco, Ximo Navarro edo Martin, Laguardia, Maripan, Duarte, Sobrino, Tomas Pina, Manu Garcia, Burgui, Borja Baston eta Calleri.

Epailea: Jose Maria Sanchez Martinez.

Futbol-zelaia: Estadi Municipal de Montilivi.

Ordua: 18:30.


Aitor Exposito: “Baserriko bizitzaren eta lanaren zikloa irudikatu dut karrozan”

Zer dela eta animatu zinen karroza lehiaketan parte hartzera?

Iaz piztu zitzaidan lehiaketara aurkezteko grina aurrenekoz. Izan ere, Lagun Onak futbol taldearen 75. urteurrena zen karrozaren gaia, eta neuk urte luzez jokatu dut Lagun Onaken. Banekien diseinua oso gustura egingo nuela, baina ez nintzen lehiaketara aurkeztu, denbora falta tarteko. Orduan arkitekturako ikasketak amaitzen ari nintzen. Aurten, oso ezberdina izan da egoera. Lesio baten ondorioz ebakuntza egin zidaten, eta ondoren, atseden hartu behar izan nuen. Orduan irakurri nuen Uztarrian karroza lehiaketaren deialdia ireki zela, eta animatu egin nintzen.

Aurtengo gaia iazkoaren oso ezberdina da: Baserriko bizimodua, belaunaldiak lotu dituen uzta . Zer iruditu zaizu?

Uste dut aurtengo gaia oso irekia dela. Beste zenbait urtetan zehatzagoa izan da, urtemugaren bat edo… Aurtengoa zabala da, eta horrek baditu abantailak, baina baita desabantailak ere. Neuk ez dut baserriarekin lotura zuzenik izan, kalekoa naiz, baina ondo moldatu naizela uste dut.

Nolakoa izan da sormen prozesua?

Hasieran otu zitzaidan ideia hartu eta proba ugari egin nituen; denbora asko eman nuen horretan. Behin ideia ondo garatuta, gainerako gremioekin jarri nintzen harremanetan: arotzarekin, pintorearekin… Ideia nirea izan bada ere, ikaragarri lagundu didate gainerako langileek. Umeen arropak ere nik aukeratu behar izan ditut. Lan horretan amak asko lagundu dit.

Ondo ibili al zara denboraz?

Bai, uste dut ondo gabiltzala. Iaz nahiko larri ibili zirela esan didate, pintura lehortzeko eta. Gure kasuan, arotzak amaitu ditu bere lanak, eta pintorea atzo zen margoketa lanekin hastekoa.

Ezkutuan gorde ohi da karrozaren diseinua. Hala ere, zertxobait aurreratzerik ba al duzu?

Ziklo bat irudikatu nahi izan dut egindako lanean. Hau da, baserriko bizitzaren, lanaren eta produktuen zikloa irudikatu dut karrozan, baserriko produktuak lortzen direnetik herrian saltzen direnera artekoa, hain zuzen. Hori irudikatzeko karrozaren garaiera ezberdinak –goitik beherako bidea– aprobetxatu dut. Dekoratuaren xehetasunak probestu ditugu koloreak sartzeko, eta uste dut haurren jantziek ere bizia emango diotela karrozari.

Gustatu al zaizu esperientzia?

Orain, itxura hartu duela eta bukatzear dagoela ikusita, merezi duela esango nuke, baina orain arte, kezkatuta egon naiz. Horrelako lan bat egiten dudan aurreneko aldia da hau, eta arduraz hartu dut. Uste dut lehiaketa irabazi nuela eta karroza egin behar nuela esan zidatenean ez nintzela jabetzen zenbat lan nuen egiteko. Paperean egindako diseinua benetan gorpuztuta ikusteak egiten zidan ilusio gehien, eta, egia esan, polita izan da.

Gutxi falta da egindako lana herriratzeko. Zerk kezkatzen zaitu gehien?

Jendearen iritziek eta eguraldiak, esaterako. Ez dakit jendearen iritziak entzun nahi al ditudan edo ez. Horrez gain, bada kezkatzen nauen beste zerbait: oraindik ez ditut haurrak karroza gainean ikusi, eta ez dakit ‘beteegia’ ez ote den geldituko.

Zer da herritarren partetik entzun nahiko zenukeena?

Egia esan, ez nuen uste karrozak horrenbesteko oihartzuna izaten zuenik. Emaitzaren atzean lan handia dago, eta herritarrek hori kontuan hartzea gustatuko litzaidake.

Gainerakoan, gustuko al dituzu sansebastianak?

Bai, atsegin ditudan festak dira; hainbat urtez irten dut helduen danborradan. Aurten, hiru talde berri irtengo dira, eta horietako batean aterako naiz, Inpernue elkarteko taldean. Sokamuturra ere gustuko dut.

Aurtengoak bereziak izango dira…

Ezberdinak izango dira, zalantzarik gabe. San Sebastian bezperan danborradan aterako naiz, baina ezingo dut parranda gehiegi luzatu, hurrengo egunean hitzordu garrantzitsua izango baitut. Eguraldiak laguntzea nahiko nuke, baina ezin jakin. Txarrenean, inauterietan aterako dute karroza berriro. Zain gelditzea besterik ez dugu.


Bi aukera diru ekarpenerako

Gure Esku Dago-n diru ekarpena egin nahi duenak bi aukera hauek behintzat baditu: Kontu korrontea. ES83 3035 0063 8506 3007 5771 kontu korrontearen bidez egin daiteke ekarpen ekonomikoa, Gure Esku Dago-k atzo jakinarazi zuenez. Bazkidetza. Herri dinamikan bazkide ere egin ahal da, haren webean fitxa beteta.


EH Bilduk salatu du EAJk BUP Bilbao Bizkaia Ur Partzuergoan integratzeko prozesua hasi duela

Busturialdeko Ur Partzuergoko Batzorde Batearazleak Bilbao Bizkaiako Ur Partzuegoan sartu nahi duten herriei izapideekin hasteko aukera eman die. Hori horrela, batzordeko gehiengoak Bilbao Bizkaian sartzeko izapideekin hastea erabaki du; sei baiezko botogaz, eta bakarragaz kontra (Bermeoko ordezkariarena).

Horren aurrean, EH Bilduk salatu du EAJk Busturialdeko Ur Partzuergoaren integratzeko prozesua hasi duela, “interes ekonomikoei bakarrik begiratuta eta ez herritarren interesei erreparatuz”. Hala, EAJri bere posizioa berraztertzeko eskatu dio. Koalizioak azaldu duenez, erabakiak Busturialdeko eta Bilbao Bizkaia Ur Partzuergoen “estatutuen aurka” egiten du. Izan ere, horietan zehazten da udalen plenoei dagokiela integrazioari buruzko erabakiak hartzea. “Gainera udalen idazkariei dagokie behar diren txostenak plazaratzea partzuergoari bideratutako udal ondasunen etorkizunaren inguruan”.

BUPeko Batzorde Batearazleak uraren kudeaketa erakunde publiko batek burutu behar duela adierazi du; betiere, erakunde horrek beharrezko ahalmen tekniko eta ekonomikoak dituela bermatuta. Gainera, udalerriak direla ur horniketaren, estolderiaren eta ur zikinen lanketaren arduradunak gogoratu du batzordeak. Eta horrek, “udalerriei erabakitzeko ahalmena” ematen dietela esan du. Gaur egun, hamasei udalerri daude Busturialdeko Ur Partzuergoaren barnean, 44.649 biztanlegaz hain zuzen.

BUPen Batzorde Batearazlearen arabera, Busturialdeko Ur Partzuergoak arazo larriak ditu: “Urtero 6 milioi euro inguruko aurrekontua kudeatzen du, eta horietatik %16 zuzentzen ditu inbertsioetara”. Baliabide horiek azpiegituren mantenua egiteko, eta konponketetarako ez direla “nahikoa” esan du batzordeak, “ezta onartzeko dauden eta beharrezkoak diren azpiegiturak ordaintzeko ere”.

Arazoak. Hori arrazoitzeko, lau puntu zehaztu ditu BUPko batzordeak. Horniketan Urdaibaiko arroa uran defizitarioa dela egiaztatuta dagoela azaldu du, eta eskualdeko mugez kanpoko baliabideak behar dituela gehitu. Horrek, gainera, ur emariak ez betetzea suposatzen duela aitortu dute, uraren kostua igoz. Ur saneamentuari erreparatuz, ur zikinen lanketarako araudia ez betetzeagatik Europako zehapen espedienteari itxaroten daudela azaldu dute, eta arazo guztiak kontuan hartuta “hiri planifikazio eza” ematen dela azaldu: “Eskumedun erakundeek edonolako hiri planifikazio berrien aurrean txarrerako informazioa ematen dute, ur baliabide nahikoa ez dauzkagula justifikatuta”.

Arazo horien aurrean justifikatuta ikusten du Busturialdeko Ur Partzuergoko Batzorde Betearazleak Bilbao Bizkaian sartzea; “irabazi asmorik gabeko” Erakunde Publikoa dela arrazoituta. Izan ere, batzordearen berbetan, bertan sartzean lortzen diren abantailez gain, elkarrekin lurralde mailako “inbertsioak egiteko aukera” egongo da.

EH Bilduren ustez, ostera, integrazioak pribatizazioa “arindu besterik ez luke egingo”. Hala, bulegoak eta lanpostuak Busturialdean geratzeko “modelo baten alde” egitea eskatu dio EAJri. “Busturialdeko Ur Partzuergoak kudeaketa publikoa %100 bermatu du, eta bere baliabideekin eta lanpostu publikoekin bideragarria dela frogatu du”.


Pedalak

Ongi babestea da giltzarri. Saihetsak ere ongi zaintzea. Zirrikiturik ez uztea. Hanka sartzerik ez egitea, inork harrapa ez zaitzan. Eta, bestetik, zenbat eta leloagoa leloa, orduan eta jende gehiago hurbilduko zaizun itxaropena, edatea hain gaizki ikusia dagoen jendarte likido honetan.

Hauteskunde kanpainan gaude eta sekula baino lelo leloagoak helduko zaizkigu, beldurra eta asko harrapatu nahia tarteko. Egingo dugu geza ez du inork erabiliko, arerioak «eta orain arte zer egon zarete ba, ezer egin gabe?» erantzungo dion ikaraz. Orain ezdeusa ere arriskutsua izan daiteke, «eta lehen zergatik ez?» erantzungo baitio norbaitek. (PPk Ahora erabili zuen kanpaina hartan euskal belarriek barre egin zuten). Aurrera! gatzarik gabeak ere uzten du zirrikitu bat, norbaitek erantzun baitezake nora jakin ezean alferrik dela aurrera egitea. Gurekin hotzari inklusibitate eskasia aurpegiratuko diote…

Hitzak ekintza bihurtzen direnean are begi bistakoagoa izaten da nondik heldua. EAJ-PNVko hautagaiak bizikleta estatikoetan pedalei eragiten ikusi nituen une berean piztu zitzaidan ume begirada bihurria. Oso eskueran jarri zuten eta luzarora gabe ekin diote Bildutik: «Zer dabiltza hauek pedalei eragin eta eragin, inora ez joateko?».


Sanpedroetako Pilota Txapelketan izena emateko epea zabaldu da

Hilaren 30era arte dago zabalik pilota txapelketa herrikoian izena emateko aukera. Aurtengo nobedadea da buruz-buru jokatuko dela, Odieta frontoian. Izena emateko gorkairibar83@gmail.com posta helbidea erabil daiteke. Apirilaren 2an egingo da bilera izena eman duten parte-hartzaileekin, 19:00etan, Odieta frontoian. Bestalde, larunbatean batzar nagusia egingo du Zumaiako Kirol Elkarteak. Alondegian egingo da, 10:00etan lehen deialdia. Besteak beste, elkartearen antolaketa eta aurrera begirako planak aztertuko dira, eta zuzendaritza berria hautatuko da.


Haurrentzako inauterietako makillaje tailerra antolatu du Egizuk

Sendi egitasmoaren bitartez, 6 urtetik gorako neska-mutilentzako inauterietako makillaje tailerrak antolatu ditu Egizu Getxo euskaldun! elkarteak. Eskolak astearte eta asteazken hauetan (otsailak 7 eta 8) emango dituzte, 17:30etik 18:45era, Getxoko Andra Mari ikastetxean, matrikula doan. Parte-hartzaile kopurua mugatua da, 15 umek baino ezin izango baitute tailerra egin, beraien aita-amek lagunduta. "Gurasoek eta haurrek aurpegiak pintatzen ikasiko dute Garazi eta Fatimaren laguntzari esker. Hainbat ereduren laguntzaz nahiko erraza suertatuko zaigu gure gurasoen eta seme-alaben aurpegiak pintatzea. Pazientzia apur bat, kolore ezberdinetako pinturak eta brillantina pixka bat nahiko dira irudi politak sortzeko! ", azaldu dute Egizukoek. 6 urtetik beherako umerik egotekotan, doako begirale zerbitzua ere izango da, aurretik abisatuta (685 732 963). Argazkian, Sendik aurreko batean egindako mozorro tailerra / cc-by egizu.


Madeleine Peyroux abeslaria arituko da bihar Getxoko Jazzaldian

Madeleine Peyroux abeslari estatubatuar ospetsuak bihar zapatuan taularatuko da Getxoko 35. Jazzaldian. Saioa Muxikebarriko Ereaga aretoan izango da 22:00etan; sarrerak joan den astean agortu ziren. Aurretik, 21:00etan, Talde Lehiaketako laugarren finalista arituko da bertan, Marc Martín Trio banda katalana. “Hirugarren Milurtekoa” atalean (Algortako Telletxe plaza, 19:00etan), Aishinka emakumezkoen ahots-taldearen saioaz gozatu ahal izango da.

Madeleine Peyroux (1973, Athens; Georgia) jazz munduko abeslaririk arrakastatsuenetariko bat da, baita 90eko hamarkadako prodijiorik handienetakoa ere. Haren musikan, hainbat kantari handien eragina antzeman daiteke, esaterako Ella Fitzgerald, Edith Piaf, Marianne Faithfull eta Patsy Cline eta Billie Holidayena; azken horregaz alderatzen dute sarritan. Peyroux Brooklyn, Hego Kalifornia eta Paris artean hazi zen. Azken hiri horretan hasi zen abesten, latindarren auzoan aritzen ziren kaleko taldeakaz bat eginez. Gero, Lost Wandering Blues & Jazz Band taldeko kide egin zen, eta bira bat egin zuen Europa osoan, zenbait urtean.

Ameriketako Estatu Batuetara itzuli zenean, Dreamland harrigarriagaz egin zuen debuta 1996an. 200.000tik gora kopia saldu zituen, eta bat-batean egin zen ospetsu. Zortzi urte agertokietatik kanpo eman ondoren, 2004an bigarren lana eman zuen argitara: Careless Love, eta horri esker kritikarien ahots gogokoenetako bat izatera igaro zen.

Urte horretan Got You On My Mind ere argitara eman zuen, William Galisonekin egindako duetoa, alegia. Horren ondoren, honakoak iritsi ziren: Half The Perfect World (2006), Bare Bones (2009), “Standing On The Rooftop (2011), The Blue Room (2013), Keep Me in Your Heart for a While (2014) eta Secular Hymns (2016). Orain arte kaleratutako azkeneko lana Anthem da (2018), zeinetan ospe handiko musikariek hartu duten parte, hala nola Bob Dylan, Bruce Springsteen, Brian MacLeod eta Patrick Warren. Elkarrekin munduaren egoerari buruzko begirada ospela, poetikoa eta batzuetan filosofikoa islatu dute.

Talde Lehiaketan Marc Martín Triok parte hartuko du. Hirukotean jazz generoaren ezarpen formalak ezin hobeto uztartzen dira gazteriaren freskotasun eta trebeziagaz. “Hirugarren Milurtekoa” atalean, berriz, Aishinka zazpikotea izango da protagonista. Emakumezkoen ahots-talde hori 2016. urtean sortu zen, Bulgariako kanta tradizionalen bidez, jazzaren inprobisazioaren askatasunarekin berrikusita, musika transmisioa esploratzeko asmoz. Zazpikoteak Belgikako Lovainako Jazzaldiko B talde lehiaketa irabazi du aurten.

Lindy Hop

Goizean, 12:00etatik aurrera, New Yorken 20 hamarkadan sortutako Lindy Hop dantza-estiloa ikasteko eskola irekia izango da Algortako Telletxe plazan, 12:00etatik aurrera, Helena Golab dantzariaren eskutik. Horren ondoren, 13:00etan, euskal musikarik osatutako bandaren saioa izango da. Horretan swing musikaren standard ospetsuenak joko dituzte. Dantzari batzuk ere parte hartuko dute, publikoa dantzarazteko asmoz.


Ate irekien eguna gaur Haur Eskolan

2015-16 ikasturtea azken txanpara gerturatzen ari den honetan, datorrenean pentsatzen hasteko garaia da gazte askorentzat. Ikasten jarraitzekotan zer ikasi, non... Zalantza guztiak argitzen laguntzera datoz, asteotarako Institutuan eta Lanbide Eskolan antolatu dituzten ate irekien egunak. Haur Eskolan ere saio bikoitza antolatu dute astearte honetarako.

Zabalik dute hain zuzen Haur Eskolan, 2016-17 ikasturterako matrikulazio epea. Matrikulazioa goizez bideratu beharko da, 09:30-12:30 artean. Horretarako ordea, aurrez hitzordua eskatu 943 374 061 telefono zenbakian. Epe honen baitan, ate irekien eguna antolatu dute astearte honetarako.

Lasarte-Usurbil Institutuan ere ate irekien eguna antolatu dute asteazkenerako. Hezkuntza proiektua aurkeztuko dute eta instalakuntzak ezagutzeko aukera izango da. Informazio gehiago: instilasarte.hezkuntza.net , 943 372 852/943 372 277, lasarte-bhi@instilasarte.net

Ate irekien hiru egun, Lanbide Eskolan

Irailetik aurrera Lanbide Eskolan ikasten hasi nahi duenarentzako ate irekien egunak antolatu dituzte maiatzaren 7an, 11n eta 14an. Instalakuntzak ezagutzeko bisita gidatua egin eta hezkuntza proiektua aurkeztuko da. Erdi eta goi mailako ziklook eskaintzen dituzte Zubietan: administrazioa, elektrizitate-elektronika, fabrikazio mekanikoa, energia eta ura. Aurrematrikulazioa maiatzaren 23tik ekainaren 3ra izango da. Informazio gehiago:

lhusurbil.eus

eskola@lhusurbil.eus

943 364 600

Ate irekien egunak

Apirilak 26, asteartea

Haur Eskolan:

17:00 Euskarazko saioa.

18:00 Erdarazko saioa.

Apirilak 27, asteazkena

17:30 Lasarte-Usurbil Institutuan.

Maiatzak 7, larunbata

11:00-13:00 Lanbide Eskolan.

Maiatzak 11, asteazkena

18:00-20:00 Lanbide Eskolan.

Maiatzak 14, larunbata

11:00-13:00 Lanbide Eskolan.


PSOEk eta Podemosek Tomas Fernando Flores proposatu dute RTVEko presidente izateko

Gaur egun, Radio 3 irrati kateko zuzendaria da. Eguerdian amaitzen zen hautagaitzak aurkezteko epea.

PSOE eta Podemos alderdiek Tomas Fernando Flores Radio 3 irrati-kateko zuzendaria proposatu dute RTVE Espainiako irrati-telebista publikoko presidente izateko, Diputatuen Kongresuko iturriek albiste-agentziei baieztatu dietenez. Aurrez, Andres Gil eldiario.es atariko kazetaria proposatu zuten, baina horrek uko egin zion aukera horri.

Puertollanon jaio zen, 57 urte ditu eta Radio 3 irrati-kateko zuzendaria da 2012az geroztik.

Tomas Fernando Floresek bere jaioterriko Radio Popular katean hasi zuen bere ibilbidea, eta RNE Espainiako irrati-kate publikora igaro zen handik. 1996tik, "Siglo 21" musika elektronikoari buruzko programa gidatzen du. Halaber, RTVEn "Planeta Rock" eta "Fuera de Serie" programak aurkeztu ditu, eta El Mundo egunkariarekin kolaboratzen du. Halaber, Popular 1 edo Rockdelux aldizkari musikaletan ere idatzi izan du.

Parlamentuko iturriek ziurtatu dutenez, PSOEk eta Podemosek adostutako hautagaia bada ere, gainerako alderdien "gustukoa" da.

RTVEko Kontseilurako hautagaiak aurkezteko epea astelehen eguerdian (uztailak 2) itxiko dute.


Salgai daude ‘Garai Bateko Ezkontza’-ko afarirako txartelak

GETARIA // Larunbatean irudituko dute Getarian Garai Bateko Ezkontza eta herri antzerkiaren ondoren afaria izango da frontoian Izer eta Alabier trikitilariek girotuta. Afarian parte hartu nahi dutenek, bihar arte izango dute Getariako Turismo Bulegoan txartelak 10 euroren truke erosteko aukera.


II. Aste Musikala ospatuko da

Aurten herriko elkarte ezberdinen adostasunarekin Aste Musikala bi asteburutan izango da, martxoaren 28, 29 eta 30ean eta apirilaren 4 eta 5ean. Madonnarekin biran egondako Kalakan taldearen kontzertuaz gozatu ahal izango da besteak beste Manuel Lekuonan.

Bigarren urtez Aste Musikala antolatu du Kultura sailak herriko Danok Kide, Xumela, Zero Sette, Alboka, SuBerri eta Musika Eskolaren laguntzarekin. Boris Nogales zinegotziak azaldu bezala, iaz musika aholkulari mahai bat osatu zen herriko taldeekin eta bertan erabaki zuten Manuel Lekuonako musika programazioai indarra emateko helburuarekin, lehenengo Aste Musikala antolatzea. Elkarteko ekarpenei egitarauean Ruper Ordorikaren kontzertua gehitu zuen Kultura sailak iaz eta balorazioa oso positiboa izan zela aipatu du zinegotziak.

Bilera bat egin zen elkarteekin eta ekimenari jarraikortasuna ematea beharrezkoa ikusi zen eta horrela bigarren Aste Musikala antolatzeari ekin zitzaion. Elkarteek gainera bi asteburuetan luzatzea proposatu dute eta hala izango da, martxoaren 28, 29 eta 30ean eta apirilaren 4 eta 5ean.

Juantxi Ugarte teknikariak eman ditu egitarauaren nondik norakoak. Kontzertu guztiak Manuel Lekuonan egingo dira eta lehenengoa iaz gaixotu eta bertan behera utzi behar izan zen Ainhoa Mercerorena izango da. Martxoaren 28an, 20:00etan Mercero ahotsa eta Alberto Saez pianoan emanaldi berezia eskainiko dute proiekzio baten laguntzarekin. Martxoaren 29an 20:00etan, Arimaz Kamara orkestra eta Santa Zezilia abesbatzaren emanaldia izango da. Lehenengoa Tolosako Musika eskolako ikasle zein irakasle batzuk osatzen dute eta bi taldeek zuzendari bera eta Europako beste talde batzuetan esperientzia duna izanda, kontzertu politak eskaintzen dituztela aipatu du Juan Mari Egizabal Danok Kideko kideak. Entzuleen gustuko izango dela ere azpimarratu du Egizabalek.

Martxoaren 30ean 12:00etan, Zero Sette akordeoi orkestra eta Illumbe arituko dira eta kontzerturako sarrera zein tarte batean Musika eskolako trikitilarien doinuak entzun ahal izango dira. Apirilaren 4ean berriz, Iparraldeko Kalakan talde entzutetsua izango da Manuel Lekuonako oholtzan 22:00etan. Sarrerak Interneten 5,40 euro eta leihatilan 6,60 euro.

Asteari amaiera emango dio martxoaren 30ean 20:00etan Musikene Metal Ensemble taldeak. Kultura saileko ordezkariek herritarrei kontzertuetara gerturatzeko gonbita luzatu nahi izan diete agerraldian.


Herriko langabeak kontratatzeagatik diru laguntzak

Programaren laugarren edizioa da hau. Oraingoan, diru laguntzak eskuratu ahal izateko, kontratuek 2017ko ekainaren 1etik aurrera eta abenduaren 31 baino lehen hasitakoak izan behar dute.

Bestalde, langabeek, gutxienez, 2017ko urtarrilaren 1etik aurrera Arrasaten erroldatuta egon beharko dute, eta enpresa onuradunek Arrasaten kokatuta egon beharko dute.

Diru laguntzen zenbatekoa kontratu bakoitzeko aldagarria da, lan jardunaren arabera: %50eko jardunetarako 1.125 euro eta %100eko jardunetarako, berriz, 2.250 euro. Bestalde, kontratuak iraupen mugagabekoak diren kasuetan, %20ko diru laguntza gehigarria jasoko dute. Informazio zehatzagoa nahi dutenek udal webgunean eta BAZen jaso dezakete.


Irudietan: Enbata Kontxako sailkatze estropadan


Lasterketa mistoa egingo dute martxoaren 3an Beasainen, 7 kilometrokoa

Bealak taldeak antolatzen duen herri lasterketan aldaketak izango dira aurten. Emakumezkoen parte hartzea bultzatzeko asmotan, 7 kilometroko lasterketa mistoa izango da, emakumezko batek eta gizonezko batek osatutako bikoteei zuzendutakoa. Honela, martxoaren 3an, 10:55ean, Kale Nagusitik abiatuko dira korrikalariak Antzizar kiroldegiraino, gero tren geltokitik barrenaOrdiziako Otegi armategiraino joango dira eta berriz ere plaza parera iritsiko dira. Bi korrikalariak batera iritsi beharko dira helmugara.

Bost minutu beranduago, 11:00etan, 14 kilometroko lasterketa hasiko da. Lasterketa mistoko ibilbide bera osatu beharko dute, baina bi aldiz.

10:35ean, 8 eta 11 urte bitarteko haurrek korrika egiteko aukera izango dute.

Monoziklo lasterketak

Monozikloak ere izango du lekua Beasaingo herri lasterketan. Korrika lasterketak hasi baino lehen, 09:45ean, 7 eta 14 kilometroko lasterketak izango dira.

Hiru lasterketetan parte hartzeko www.herrikrosa.eus webgunean eman daiteke izena. Parte hartzaileen artean, Marimurumendi mendi maratoian (42 km) eta Goierriko Bi Handiak ultran (88 km) parte hartzeko dortsal bana zozkatuko da –trasferigarriak izango dira–.

Arriaranen hitzordua, 17an

Martxoaren 9an, berriz, Xabier Mendizabalen oroimenezko Arriarango mendi lasterketa jokatuko da. 15:30ean 23 kilometroko lasterketa hasiko da eta 16:00etan 11 kilometrokoa. Izena emateko aukera dago dagoeneko, rockthesport.com webgunearen bitartez.

Ibilbidea ezagutu ahal izateko hitzordua jarri dute hilaren 17an, 09:00etan. Talde desberdinak egingo dituzte erritmoaren arabera eta gero hamaiketakoa egingo dute.


Erruz saiatu arren, galdu egin du Osasunak

0-1 nagusitu zaio Levante, 88. minutuan penaltiz gola sartuta.

Barkatzen duenak ordaindu egiten duela esan ohi da, eta hala gertatu zitzaion atzo Osasunari, Levanteren aurkako partidan. Lehen zatian, aukera asko izan zituzten gorritxoek markagailuan aurreratzeko, baina ez zuten golik sartu, eta taldeak behera egin zuen bigarrenean.

Hori baliatuta, partidan sartu zen Levante, eta Andresen atera gehiago gerturatu zen. Golik ez, ordea, Teixeira Vitienes epaileak Osasunaren aurkako penaltia ikusi zuen arte. 88. minutua zen. Diopen jaurtiketa gelditu zuen Andresek, baina, aldaratzean, baloia sareratu zuen Xumetrak.

Porrotak sailkapenean hondoratu du Osasuna. Azkenaurrekoa da orain, hiru punturekin.


Donostia Saria jasoko du gaur Hugh Jackman aktoreak

Aktore australiarrak X-Men sagarekin lortu zuen nazioarteko ospea. Ostiral honetan, Donostia Saria jasoko du Jackmanek, eta, aurretik, 'Prisioners' filma aurkeztuko du.

Donostian, begirada guztiak Hugh Jackmanengan jarrita daude. Aktore australiarrak Zinemaldiak aurten eman duen bigarren Donostia Saria jasoko du, ostiral gauean, egindako ibilbide profesionalari esker. Horrez gain, Jackmanek Prisioners azken lana ere aurkeztuko du. eitb.com-ek zuzenean eskainiko du aktoreak golardoa jasoko duen gala, 18:30ean.

Gaur, beraz, Jackman izango da Donostiako izar distiratsuena. Gaueko 0:15etan iritsi zen Gipuzkoako hiriburura, alkandora urdin bat eta praka beltzak jantzita. 200 bat jarraitzailek harrera egin zioten Jackmani. Jarraitzaileak agurtzeaz gain, hedabideekin solasaldian aritu zen, nahiz eta Donostira berandu iritsi.

Hugh Jackmanek adin guztietako ikusleengana iristeko eta hain pertsonaia desberdinetara egokitzeko duen gaitasuna txalotu du Zinemaldiak. Gainera, "pantailan eta agertokietan lortu duen arrakasta" ere kontuan izan dute antolatzaileek.

Oscar sarietarako hautagai izan da eta Urrezko Globo bat eta Tony sari bat jaso ditu, baina lehen paper garrantzitsua X-Men pelikulan eman zioten, Wolverine gorpuzteko esan ziotenean. Ordutik, sagaren beste sei pelikula egin ditu.

Hala eta guztiz ere, Jackmanen ibilbidea saga hori baino askoz harago doa; izan ere, Les Miserables klasikoaren egokitzapenean parte hartu zuen iazko udazkenean, Tom Hooperren zuzendaritzapean eta Anne Hathaway eta Russell Crowe aktoreak lagun zituela.

Jean Valjean gorpuztuta egindako lanagatik Urrezko Globo bat lortu zuen eta Aktoreen Sindikatuko sarietarako bi hautagaitza jaso zituen. Gainera, aktore onenaren Oscar saria jasotzeko hautagai ere izan.

Hainbat zuzendarirekin egin du lan Hugh Jackmanek: Shawn Levy (Real Steel), Baz Luhrmann (Australia), Christopher Nolan (The Prestige), Darren Aronofsky (The fountain) eta Woody Allen (Scoop).

Antzokietan ere arrakasta handia eskuratu du aktoreak: 2011n Broadwayko publikoa harrituta utzi zuen Hugh Jackman-Back bakarkako ikuskizunarekin. 18 musikarirekin agertzen zen agertoki gainean.

Broadwayko agertokietan egindako lanari esker, 2012ko Tony Sarietan Administrazio-Batzordeak golardo berezia eman zion.

Aktore honen gaitasunak Happy Feet eta Flushed Away animaziozko filmetan ahotsa jartzeko ere balio izan dio. Gainera, 2009ko Oscar Sarietako aurkezlea izan zen.

Horrela, Zinemaldiak ibilbidea Australiako Paperback hero eta Erskineville Kings pelikula independeteekin hasi zuen gaitasun handiko aktorea saritu du aurten.

Hugh Jackmani Donostia Saria eman eta gero, Prisoners (horren azken filma) izango da ikusgai Kursaalen. Denis Villeneuvek zuzendu du, eta Jake Gyllenhaal (Brokeback Mountain), Viola Davis (The Help, Doubt), Maria Bello, Terrence Help (Hustle & Flow), Melissa Leo (The Fighter) eta Paul Dano izan ditu lagun protagonista lanetan.


Andoni Goitiak saio borobilarekin irabazi du txapela

Oñatiko VII. Bertsolari Txapelketako finala Andoni Goitiak irabazi du.


Ruben Perez, Gorka Izagirre, Pablo Urtasun, Romain Sicard, Ricardo Garcia, Adrian Saez de Arregi eta Victor Cabedok osatuko Euskaltel-Euskadiren taldea Down Under itzulian, denboraldiko aurrenekoan. Hilaren 17tik 22ra jokatuko da


[GUTUNA] Lurra iraintzen duenak bere burua iraintzen du

Gizakiaren hazkundeak, Bengalako tigrearen habitat naturalen murriztea ekarri du, gaur egun galtzeko arriskuan dagoen tigre espezie hau soilik zenbait herrialdeetako eremu babestuetan aurkitzen da. Dokumentaletan gisa honetako espezieak ikusten ditugun bakoitzean bihotza hunkitzen zaigu, eta zerbait gehiago egin genezakeela pentsatzen dugu.

Baina ez daukagu Indiara edo Birmaniara joan beharrik tigre honen egoera berean dauden espezieen bila. Gipuzkoako babesguneetako animalien ekosistemak egunetik egunera mugatuago ditugu, eta esaterako ugatza Gipuzkoatik botatzear gaude. Gaztelaniako Quebrantahuesos izenarekin are ezagunago den eta Erkidegoan soilik Aralarren bizi den hegaztia galtzeko arriskuan dauden espezieen artean dago.

Ugatza gizakion eraginarekiko oso sentikorra den espezie bat da, eta hegazti honen zein beste edozein animalia babestuen eremu askea murrizten dugunean, animalia hauen portaeran eta ohituretan aldaketak sortzen ditugu, estres fisiologikoa deritzona, zenbait kasutan gainera beraien bizilekutik alde egitera behartuz eta ondorioz espezieen galera eraginez. Gizakion eraginaren ondorioz Aralartik alde egitera behartzen ditugun espezie hauek ziurrenik ez dira betiko galduko, beste eremuren batean ere egon daitezkeelako, baina geurea izango da etorkizun batean behin betiko galtzearen errua.

Aranzadi Zientzia Elkarteak, Gipuzkoako Batzar Nagusietan adierazi bezala, Aralarko pista proiektuak bertako ekosistemetan “itzulerarik gabeko eragin latzak” sortuko ditu. Baina Batzar Nagusien gehiengoak (EAJ, PSE eta PP), zein aldeko botoa eman duten herrietako ordezkariek, nekazal sindikatuen laguntzarekin, zientzia elkarte prestigiodunari bizkarra eman eta hurrengo faseak aurrera eramateko planifikazioa eta finantziazioa onartu dute. Ulertezina da Natur Parkeko legedia betetzeko ardura duen instituzioak, legedi horren aurka doan proiektu bat babestea, eta are ulertezinagoa, Aralarko habitat eta biodibertsitatearengan izango lituzken eraginak aztertu gabeko proiektua babestea.

Larreen kudeaketari dagokionez, Teledetekzio metodoei esker ikusi da Aralarko larreen azalera murriztu egin dela azken urteetan, hau da, harkaitz gehiago bistaratzen dela. Hau jakinda, Enirio-Aralar Mankomunitatea Aralarko goi-lurretan 14 futbol zelairen azalera hartuko lukeen larre eremua pista bihurtzear dago. Baina hau ez da dena, Aralarren larre gutxiago dugun bitartean, Mankomunitateak ganadu karga igotzea onartu du (2003ko kudeaketa planean egokitzat ezarritakoa igoz). Beraz, zein nekazaritza eredu nahi dugu Aralarren? Larreen ustiapen gorena eta abeltzainen erosotasuna soilik bilatuko duena? Edo artzaintza tradizionala babestu eta Ingurugiroarekin orekan garatuko dena? Gainera, garbi dago Aralarko larreak paisaia zoragarria direla, baina agronomiaren ikuspuntutik larreak eta basoak tartekatuago egon beharko lirateke. Horrela, gaur egungo arazo larrienetarikoa den higadura gutxituko genuke, lurrak eta larreak aberastuko genituzke eta ganaduari zein animalia basatiei babesa eskainiko genieke.

Gipuzkoako Foru Aldundia Natur Parkea gidatzeko gaitasun falta ikaragarria erakusten ari da, legedia ez errespetatzeaz gain, denon ondare den natur ingurunea arriskuan jarriz. Gainera, proiektu honek gatazka sozial bat sortu duela ikusita, konpontzen saiatu ordez gatazka elikatzen jarraitu du bide-sare guztia onartuz eta finantzatuz. Abeltzainek proposatu - politikariek onartu, dinamika honekin jarraitzen badugu, Aralarko gainontzeko erabiltzaileek hitzik gabe jarraituko dute. Euskal Herrian esparru guztietako adituak ditugu (Biologoak, Nekazal Ingeniariak, Geologoak, Ornitologoak,… ), eta beraiek dira abeltzainentzat zein habitaten kontserbazioarentzat irtenbiderik egokienak aurkitzeko gaitasuna dutenak, Aralarrerako hoberena zer den dakitenak, zergatik ez dugu beraiengana jotzen?

Bengalako Tigreak zein Aralarko ugatzak, ez dute beraien eskubideak aldarrikatzeko ahalmenik, gu gara hori egiteko gai garen bakarrak. Aralarko Natur ondarearen aurkako eraso historiko baten aurrean gaude eta ezin gara geldirik geratu, eman dezagun libreki geure iritzia udaletan, elkarteetan edo lagunartean, oraindik proiektua geratzeko garaiz gaude eta.


Denetariko musika sartu da Gazteako kantu-zerrendan

Besteak beste, Rihannaren, Adeleren eta Izaro abeslari euskaldunaren berriena entzuteko aukera izango duzue Gaztea Irratia pizten duzuenok.

Estilo askotariko doinuek bustiko dute Gaztea Irratia datozen egunetan. Astero bezala, kantu-zerrendak aldaketak izan ditu, eta, nola ez, moda-modako abesti berrienak sartu dira bertan; horien artean, Adeleren "When We Were Young" eta Rihannaren "Work".

Aipatutakoak, ordea, ez dira asteko nobedade bakarrak izango. Izan ere, Jason Deruloren, Moraten eta Machel Montanoren kantuak ere entzungo dituzue Gaztean.

Horrez gain, iaz Maketa Lehiaketaren finalera iritsi zen artista batek hartuko du lekua. Izaro da, hain zuzen, aste honetako apustua. "Honey" abestiari esker, kantu-zerrendan aurkituko duzue kantari euskalduna.

Ez izan zalantzarik. Piztu irratia eta entzun Gaztea!


Eskola Txikien festa ospatzen ari dira Itsasondon

Ezkio-Itsasoko, Zeraingo, Olaberriako, Gabiriako eta Itsasondoko Eskola Txikiak euren eguna ospatzen ari dira gaur Itsasondon. Urtean behin elkartzen dira beti Goierriko eskola txikiak, elkar ezagutu, eskola txikiak bizirik daudela ospatu eta indarrak batuta aurrera egiteko helburuarekin. Aurten Itsasondoko eskolari egokitu zaio antolaketa. Hurrengo hitzordua ekainean dute eskola txikiek, Gipuzkoa mailan egingo den Eskola Txikien festan. Aurten, Ikaztegietan izango da.

Arratsaldean, 16:00etan egin dute ongi etorri ekitaldia eta testigua pasatzea pilotalekuan. Ondoren talde ezberdinetan banatuta jolas kooperatiboen txanda izan da. Iluntzerako afaria egingo dute pilotalekuan bertan, ondoren musikaz girotuta amaituko dute eguna.


Haur liburuaren nazioarteko egunaren harira, ilustrazio tailerra, Bibliotekan

Apirilaren 2ko Haur liburuaren nazioarteko egunaren bueltan, hainbat ekimen ipiniko ditu Iurretako Herri bibliotekak martxan. Datorren astean, esaterako, Ainhoa Larrinagak gidatuko duen ilustrazio tailerrean parte hartuko dute Maiztegi eskolako Lehen Hezkuntzako lehenengo eta seigarren mailara arteko ikasleek.

Hans Christian Andersen idazle daniarraren Berunezko soldadutxoa ipuinaren formatu handiko edizio bat osatuko dute umeek, Larrinagaren laguntzagaz.

Apirilaren 4an, 18:00etan, Herri Bibliotekan egingo duten ekitaldian aurkeztuko dute ilustrazio tailer horretan egindako lana, eta egun horretan eskainiko dute ipuinaren dramatizazioa ere.

Munduko beste hainbat liburutegitan bezala, Haur liburuaren nazioarteko egunaren mezuaren irakurketa egingo dute, apirilaren 4an, Iurretako Herri Bibliotekan ere. Gainera, ipuin kontalari saioa ere izango dute, egun horretan aukeran. Oihana Etxegibel kontalariak saio bikoitza eskainiko du: 3 eta 4 urte artekoentzat 17:30ean; eta 5 urtetik gorakoentzat, 18:00etan.


POTTO: TXAPELAK, BURUA BEHAR

Txapel guztiek behar dute beren burua, eta Bizkaiko Bertsolari txapelketaren txapelak zapatuan lortuko du dagokiona. Miribillan dugu hitzordua, arratsaldeko 17:00etatik aurrera, Bilbao Arenan. Zortzi bertsolari izango dira taulagainean berbarekin eta doinu-errimekin lehiatuko direnak: Onintza, Jone, Etxahun, Miren, Nerea, Beñat, Xabat eta Ibon.

Gaurko POTTO saioan, zapatuko finala aurkeztu dugu eta finalistek finalaurrekoetan kantatutako bertsorik onenak ekarri ditugu uhinetara. PORTZIERTO, ZAPATUAN ZUZENEAN ESKAINIKO DUGU FINALA, beraz, aitzaikiarik ez duzue Bizkaiko bertsoaren jai orgiastikoarekin ez gozatzeko.

Heldu bertsoari, BIBA!

https://bilbohiria.com/docs2/2016/potto/161214%20potto.mp3

Deskargatu hemen.


Bost egunetako festa, prest

Lukas Lasak botako du txupinazoa; aurten azken urtea izango du festetako hainbat ekitaldi antolatzen.

Herriko festak bereziak izaten dira. Bakoitzak bere modura bizitzen ditu eta horrek ere bere ukitua ematen dio. Eta aurtengoak, bereziki gogoan hartuko ditu Lukas Lasak. Berak botako du gaur arratsaldean festei hasiera ofiziala emango dien txupinazoa. Bost egunez luzatuko dira karmenak eta Bibalabirjen festak, egitarau zabala osatuz.

Txupinazoa botatzea festa batzordeak Lasari egiten dion omenaldia da. Aurten 64. urtez parte hartuko du festetako hainbat ekitaldi antolatu eta aurrera eramaten. «Hurrengo urtean ere aritu nahi nuen eta horrela 65 urte egin horretan, baina familiak eskatu dit uzteko», esan du Lasak.

Aurten 83 urte beteko ditu, eta 18 zituenetik dabil festen prestaketan. Alegiako idazkari batek eskatuta hasi zen: «Laguntza behar zuela eta berarekin joateko, eta horrela hasi nintzen. Suziriak erosi, erosketak egin... Orain ere esku bat botako dudala esan dut, baina antolaketa kontuetan-eta ez naiz ariko». Haurrentzako ekitaldiak prestatzen, eta sagardo dastaketarekin egiten den sardinak eta txorizoa prestatzen aritu da. «Lagunak ere baditut onak eta horiek laguntzen didate».

Betidanik egon da Lasa herriko festei lotuta. Ogibidez arotza izan da, eta aitari laguntzen zion anaiekin batera festetarako kioskoak jartzen. «Pena handiena haurrek ematen didate, nirekin ohituta daude-eta». Hori bai, urte guzti horietan errieta bat edo beste ere bota dituela aitortu du.

Boluntario aritu da festekin lotutako zeregin horietan. «Opariak eman dizkidate udaletik, baina ez naiz horregatik aritu, gustatzen zaidalako baizik». Ez du behin ere festetan huts egin. «Nik esaten dut hori loteria dela. Pentsatzen dugu dena dirua dela, baina osasuna da garrantzitsua. Nik egunero esaten diot nire buruari loteria dudala. Ez naiz geldirik egoten, egun ere baratzean 8-9 ordu sartuko ditut».

Lasak garbi du festa egiteko lehengo modua hobea dela. «Goizetik gauera zegoen giroa kalean eta denak batera ibiltzen ginen. Norberak sortzen zuen festa giroa. Festa zuk egin behar duzu, ez duzu egon behar besteen zain, norberak egin behar du hori. Guk edozeinek bezala jartzen genuen festa. Orain jendea arratsaldeko ordubietan ateratzen da kalera». Garbi dago eta hala dio berak, Lasak jarraituko duela behar duenari laguntza ematen.

Ekitaldiak egun guztian zehar

Urtero izaten da festen egitarauan berritasunen bat, eta aurtengoan, Karmen Egunean, txistularien alardea izango da, Tolosako txistulariekin, herriko Txintxarri eta Txintxarri Txiki abesbatzekin eta Gozategi taldearekin.

Egunero haurrentzako ekitaldiren bat badagoela nabarmendu du Nati Murua Kultura zinegotzi eta festa batzordeko kideak. «Aurten, gainera, sortu berri den Gaztelekuko kideek antolatuko dituzte haur jolasak», azaldu du Muruak. Egitarau zabala prestatu du festa batzordeak, eta egun guztian zehar ekitaldiak izango dira, festa giroa izango da bost egunetan Alegian.

Bestalde, aurten bigarren aldiz antolatu dute balkoi eta lorategi ederrenaren lehiaketa. «Aurten 8 edo 9 badira izena eman dutenak. Iaz lau izan ziren, beraz, handitzen doa parte hartzea. Ea aurrerantzean ere jarraitzen dugun egitasmoarekin». Sari banaketa igandean izango da. Horrez gain, Muruak ere nabarmendu du aurten festetako kartela eta logoa herritarren artean aukeratu dela.

Alegiako festen ikurretako bat zahagiardoa da eta bai festa batzordeak antolatutako egitarauan, eta baita ere Bibalabirjenetakoan ere egunero izango da. Gainera, larunbatekoa elkarrekin egingo dute, zubian.

Gaztetxeak antolatzen duen Bibalabirjen festetan aurten ere bada berritasunik. Batetik, kuadrillen arteko herri kirolak egingo dira, eta, bestetik, gaupArgazkie egingo dute. Antolakuntzan dabilen Imanol Irazustabarrenak azaldu duenez, «ikusiko dugu nola elkartzen ditugun gaupasa egiten duten guztiak. Beste herri batzuetan egin izan dute eta aurten hemen probatuko dugu».

Beste berritasun bat, Santos Torneoko bi finalak, haurrenak eta helduenak, jarraian egingo direla izango da. Bestalde, bulebarrean egunero kontzertuak ziurtatuta dituzte, eta, besteak beste, biharko Reggae Gaua antolatu dute. «Taldeak pentsatzen hasi ginen, eta ikusi genuen reggae musikarekin lotura izango zutenak lotzeko aukera genuela», dio Irazustabarrenak.

Txosna ere jarriko dute, noski, baina ogitartekoak bakarrik gaur eta bihar izango direla jakinarazi dute Bibalabirjen festen antolatzaileek.

Ikusi Karmen jaietako egitaraua

Ikusi Bibalabirjen jaietako egitaraua


Azken prestaketa lanak, bihar ateak zabalduko dituen Durangoko Azokan

Bihar ateak zabalduko dituen azokan azken ukitu eta prestaketa lanak egiten dabiltza. Bihar, goizeko 10:00etan ateak irekiko dituen euskal kulturaren plazan dena prest egoteko buru belarri lanean dabiltza Durangon.


Laudioko Aratusteak 2012 2.0

Mozorro dibertigarri eta alaiek Laudioko gaua zipriztindu zuten

Argazkiak: David Corbella Eguiluz


Kanon digitalaren zitalkeria

Espainiako Parlamentuak kanon digitalaren legea onartu du, SGAEk proposatuta. Gaizki sentitu naiz gehiegikeria horrekin. Hemendik aurrera, CD bat, DVD bat, pendrive bat edo horrelako aparailu bat erosten dudan bakoitzean, zerga bat ordaindu beharko dut, kanon bat, “badaezpadan kopiarik-edo egiten badut”. Hori oso logika makurrean oinarritzen da:

1. Lapurrak omen garaLehenengo eta behin, pentsarazi nahi digute lapurrak garela musika, bideoak edo bestelako informazioa kopiatzen dugunean guk erabiltzeko. Zinera goazenean edo DVD bat alokatzen dugunean film bat ikusteko, iragarki bat erakusten digute, Espainiako gobernuarena, eta hor esaten digute filmak edo musika kopiatzea lapurreta egitea dela. Mezu horiek bidaltzen dizkigutenek inoiz ez digute esaten larregiko dirua kobratzen digutela disko batengatik edo film batengatik, baina horrela da. Teknologia berriek argi erakutsi dute gaur egun film bat DVD batean kopiatzea edo abesti batzuk CD batean kopiatzea oso merkea dela, eta, beraz, ez dagoela zertan kobratu kobratzen dizkiguten kopuru handiak. Denok dakigu disko eta film horiekin sekulako margenak dituztela, larregizkoak. Horregatik, jende askok, milioika pertsonak, uste dugu hori lapurreta bat dela, legeak babestutako lapurreta bat.

2. Berdin ordaindu behar dugu, kopiak egin edo ez eginBehin erruduntasun kulpa sartu digutenean, esaten digute: “seguru asko, erabiliko duzunez aparailu hauek legez kanpoko kopiak egiteko, guk, badaezpada, zerga bat kobratuko dizugu bekatua egin aurretik”. Hori da logika. Bush presidente amerikarrak erabili zuen logika berbera Irak inbaditzeko. Hori aberrazio hutsa da. Zenbait kasutan, zoritxarreko kanon horrek garestituko du produktua %20, baina beste zenbait kasutan baita %40 ere.

3. Hala ere, ez digute kopiarik egiten utzikoBaina hor ez da bukatzen kanon digitalaren logika makurra. Izan ere, zerga bat kobratu ondoren susmagarriak izateagatik, gero ez digute kopiarik egiten utziko, segituko dutelako diskoak eta DVDak saltzen kopien kontrako babesarekin.


Odola emateko eguna, Ereñotzun

Odola eman nahi duenak gaur izango du aukera, Ereñotzun. Profesionalak arratsaldeko 18:00etatik 20:00etara egongo dira Auzo Etxean, bertaratu nahi duenarentzat.


Bardoak 2012 lehiaketako bi saio jokatuko dira eskualdean ortziralean

Lesakako Arranon eta Leitzako Aurrera elkartean izanen dira

Bardoak 2012 Nafarroako taldekako bertso ekimeneko lehen faseko azken saioak jokatuko dira asteburuan. Horietatik bi eskualdean jokatuko dira, biak ortziral arratsean, Lesakan eta Leitzan. Baina eskualdetik kanpo ere ariko dira gure inguruko bertsolariak hurrengo faserako txartel baten bila. Momentuz, Leitzaundi da txartel hori segurtatua duen talde bakarra.

Bardoak 2012 Nafarroako taldekako bertso ekimeneko lehen faseko azken saioak jokatuko dira asteburuan. Horietatik bi eskualdean jokatuko dira, biak ortziral arratsean, Lesakan eta Leitzan. Baina eskualdetik kanpo ere ariko dira gure inguruko bertsolariak hurrengo faserako txartel baten bila. Momentuz, Leitzaundi da txartel hori segurtatua duen talde bakarra.

Otsailaren 17an, ortziral arratsean Lesakako Arrano elkartean, bertso afaria. Lesakako Rimak Exkaxko (Eneko eta Estitxu Fernandez eta Iñigo Olaetxea) eta Mailope (Aritz Saragueta, Oskar Estanga eta Miguel Angel Ortiz de Guzman) aurrez aurre.

Hasiera batean igande arratsalderako gaztetxean iragarria bazegoen ere, Leitzako saioa Aurreran eginen da. Leitza ta leitzarrak (Joxema Leitza, Mikel Azpiroz eta Jose Luis Barberia Zili), Jituk-en kontra (Egoitz Gorosterrazu, Ander Fuentes eta Maialen Belarra).

Etxetik kanpo

Ortziral arratsaldeko 19:00etan eginen den bertso merenduaren ondotik ere izanen da eskualdeko ordezkaririk, Xirristi-Mirristi taldea (Xabier Terreros, Asier Saragueta eta Xabi Zarraluki), Erauntsi taldearen kontra (Iker Gorosterrazu, Alazne Untxalo eta Amaia Elizagoien) ariko baitira.

Otsailaren 18an, larunbat arratsaldeko 19:30ean hasita bertso saioa eta gaupasa iragarri dute, Hautsi ta barratu eta Bertze Maldikoak taldeekin, hain zuzen, eskualdeko bertsolaririk ez duten bi taldeak.

Larunbat arratseko 21:00etan Iruñeko Arrano Elkartean eginen den bertso afarian Dizerdit (Xabier Silveira, Ekaitz Astiz eta Aitor Irazu) eta Bilixkorriko (Eneko Lazkoz, Joseba Beltza eta Alain Iriarte) ariko dira.


Kongon ehundik goiti herritar hil dituzte hauteskundeen atarian

Kinshasa hiriburuan kanpaina eten dute. Igandean dira bozak, eta Kabilaren ondorengoa aukeratuko dute hamazazpi urteren ondoren


Nafarroako Gobernuak helegitea aurkeztuko du sanferminetako erasotzaileen askatasunaren aurka

2016ko sanferminetan neska bat bortxatu zuten bost gizonezkoak aske segitzeko ebazpena eman du Nafarroako Auzitegiak, eta gobernuak errekurtsoa aurkez daitekeela uste du, ebazpenak kontrako esan arren.

Nafarroako Gobernuak iragarri du Nafarroako Auzitegiak talde bortxaketako parta hartzaileak aske segitzeko hartutako erabakiaren kontrako helegitea aurkeztuko duela, uste baitu horretarako aukera dagoela, epaitegiek esan duten arren ezin dela errekurtsorik egin.

Maria Jose Beaumont Presidentzia, Funtzio Publikoko, Barne eta Justizia kontseilariak ziurtatu du ez dutela bat egiten Nafarroako Justizia Auzitegiak talde bortxaketako bortxatzaileak aske jarraitzeko emandako ebazpenarekin, eta oroitarazi du "larriak" direla haien kontrako eskaerak, epaia ez baita behin betikoa.

Defentsak eta akusazio partikularrek "sexu erasoa" eskatzen jarraitzen dutela oroitarazi du, baita "ihes egiteko arriskua" dagoela ere, "eskapo egiten saiatu zen eta guardia zibila".

Erabakia, atzerapenarekin

Epaitegiei erabakia hartzea kostatu zaiela esan dute Ollo eta Beaumont kontseilariek: hasiera batean, "ulergarria" zela, "sanferminak zirenez gero", baina, gerora, "ulergaitza" dela.


Matxalen Apestegiak irabazi du Buy Urdaibairen lehiaketa

Saritu duten erakusleihoa

Buy Urdaibai irabazi asmorik gabeko elkarteak Facebook sare sozialaren bidez martxan jarritako erakusleiho birtualen lehiaketak badu irabazlea: Matxalen Apestegia bermeotarra. Gernika-Lumoko Gakoak dendak hartu du boto gehien, eta Apestegia hari botoa eman dionetako bat izan da. Horri esker, elkarteko enpresetan gastatzeko 150 euroko txartela irabazi du bermeotarrak.

Buy Urdaibain sartuta dauden zenbait enpresak aurkeztu zuten bere burua lehiaketara, bakoitzak «saltzen duen produktua edo dagokion zerbitzuari lotuta dagoen argazki bat» aukeratuz, «baina Gabonetako ikutu bat emanez». Ostean, Buy Urdaibairen Facebook orrialdean bataren zein bestearen aldeko botoa emateko aukera izan dute erabiltzaileek, iruzkin bat gehituta. Hain zuzen, iruzkinen bat egin dutenen artetik atera da irabazlea.


Mireia Perez eta Manuel Bartual komikigile valentziarrek egin dute Getxoko Komiki Azokaren kartela

Getxoko X. Komiki eta Manga Azokak badu kartela, Mireia Perez eta Manuel Bartual komikigile valentziarrek eginikoa. Egile biek bertan parte hartuko dute, azaroaren 25etik 27ra. Ohi bezala, azoka Areetako Xake plazan izango da eta hiru egunez hainbat saltoki eta biñetaren munduaren inguruko jarduerak hartuko ditu. Aurten 80 bat salmenta-postu egongo dira eta, horietan, komiki-dendek, argitaletxeek, banatzaileek, fanzineek eta aldizkariek azken nobedadeak eskainiko dituzte. Halaber, hainbat ekitaldi egingo dira azokan: hitzaldiak, proiekzioak, nobedadeen aurkezpenak, tailerrak, erakusketak eta sinatze-txandak, besteak beste. Argazkia: © Getxoko Kultur Etxea.

Mireia Perez (Valentzia, 1984) ilustratzaile eta komigile gaztea da. Bere lehenengo eleberri grafikoak, "La muchacha salvaje"k (Sins Entido) FNAC-Sins Entido 2010 Lehiaketa irabazi zuen. "El Jueves", "El Manglar" eta "El Estafador" aldizkarietan argitaratu ditu lanak eta "Ultrarradio" (Mortland, Transdimensional Express, Hundlebert Syndrome) argitalpen-kolektiboaren kidea da. Halaber, "El Pais" eta "Media Vaca"-rako egin du lan. Observatori ikerketa artistikoaren instituturako eta La Cabina ertaineko iraupeneko film jaialdirako ere egin du lan diseinatzaile gisa.

Manuel Bartuali (Valentzia, 1979) dagokionez, komikigile eta diseinatzaile graikoa da. "¡Escucha esto!" web-komikiaren egilea da eta "Sexorama" seriea argitaratzen du Espainian (El Jueves), Frantzian (Fluide Glamour) eta Italian (Linus). Gainera, "El Manglar" komiki aldizkarian eta ikus-kulturaren "Nomagazine" online magazina zuzendu zituen. Diseinuaren arloan, El Pais, Santillana, Astiberri, Sins Entido, Dibbuks eta Es Pop argitaletxeentzat lan egin du, besteak beste. Bere azken proiektua "¡Caramba!" da, Alba Diethelmekin sortutako umore komikian espezializatuta dagoen argitaletxea independientea, hain zuzen ere.


New York izango da SS Gastronomikako lehen hiri gonbidatua

Hitzaldietan sukaldaritza eta klasizismo estatubatuarraz, "steakhouse" izeneko saltokiez, sala estilo berriaz edo probokazio abangoardistaz arituko dira, azaroaren 21etik 24era bitartean, Donostian.

San Sebastian Gastronomika kongresu gastronomikoa azaroaren 21etik 24era bitartean egingo da Donostiako Kursaal jauregian. Uztailaren 19an kongresuaren antolatzaileek hamabigarren ekitaldiko berritasunen berri eman zuten Chillida-Leku museoko paraje zoragarrian. SS Gastronomikak iaz baino egun bat gehiago iraungo du arten. Halaber, kongresuak hiri gonbidatua atala hasiko du eta New York hiria izango da lehen hiri gonbidatua.

New York hiriko sukaldari entzutetsuenetako batzuk helduko dira sukaldariak Donostiara: Colman Andrews, David Bouley, Daniel Bouloud, Anthony Bourdain, Kenny Callaghan, David Chang, Wylie Dufresne, Thomas Keller eta Danny Meyer. Sukaldari amerikarrek euren ponentziak aurkeztuko dituzte alta izeneko sailean. Agerraldietan AEBetako sukaldaritza berria, klasizismo iparramerikarra, "steakhouse" izenez ezagunak diren jatetxeak, sala estilo berria edo probokazio abangoardista izango dituzte hizpide. Horrez gain, New Yorkeko sukaldariek gosari pribatuena parte hartuko dute.

"Hiriko sukaldaritza kosmopolita" izango da kongresuko alta saileko leloa. Aipaturiko sailetik hainbat sukaldari maisu igaroko dira: Juan Mari Arzak, Martin Berasategui, Andoni Luis Aduriz, Pedro Subijana, Hilario Arbelaitz, Ferran Adria, Jose Andres, Quique Dacosta, Joan Roca, Carme Ruscalleda eta Dani Garcia, besteak beste. Etorkizuneko sukaldariek ere izango dute euren tokia kongresuko alta sailean. Hala, Eneko Atxa, Iñigo Lavado, Paco Morales, Francis Paniego, Albert Raurich, Mario Sandoval, Marcelo Tejedor eta Sergio eta Javier Torres sukaldariek euren platerak aurkeztuko dituzte.

Beste sailakSan Sebastian Gastronomika kongresuak off izeneko beste sail bat ere izango du. Off Gastronomika saila sukaldaritza, hotel, sala eta parrilla munduei eskainita egongo da. Market edo azoka sailak 150 erakustoki, diseinu berria, elkarrekintza gehiago, zuzeneko ekintza gehiago eta ardoari eskainitako gunea izango ditu. Azkenik, Popular saila handiagoa izango da eta hiritarrekin lotura handiagoa izatea bilatuko du.

Espainiako Sommelier Txapelketa eta "Jordi Estadella" zenaren omenezko Nazioarteko Gin Tonic Lehiaketa ere egingo dira kongresu gastronomikoaren baitan.


GALDERAK ADINA IKUR

Etorkizunean pentsioak aski izango ez diren arriskua geroz eta zitalagoa da. Erretiratuen egoera higatu dutela esplikatu arren, erreformei segida eman behar zaiela uste du OCDEk: gehien garatutako 34 herrialdeek erretiro aurreratua ezabatzea nahi du. Gizarteratzea sustatzea proposatu du alternatiba gisa.

Paradoxa dirudi: gizartea zahartzen ari den bitartean, kolokan dago etorkizuneko pentsiodunen ongizatea. Demografiari egozten diote aditu ugarik egungo gazteen ziurtasunik eza. Eta ez zaie arrazoirik falta: bistan da jaiotza tasa ziztu bizian jaisten ari dela, eta bizi itxaropena, berriz, igo eta igo. Langabeziaren aldagaiek ere eragin du, alabaina, pentsioen sistemaren beheraldia, hankaz gora jartzeraino ia. OCDE izan da azkena pentsio sistemaren etorkizun beltzaz gaztigatzen: «2050eko erretiratuek egungoek baino diru gutxiago jasoko dute, eta pobreenak are pobreago izango dira». Txalotu egin ditu urteotan harturiko neurriak —OCDEko herrialdeek BPGaren %9 bideratu dute, batez beste, pentsioetara—. Dena dela, oraindik ere «segida» eman behar zaiela deritzo. Beste bultzada bat nahi du: erretiro aurreratua bertan behera lagatzea.

Pentsioen sistema erreformatzeko 2013ko irailetik aurtengora ezarritako neurriak bildu eta aztertu ditu OCDEk. Eta, noski, errealitate gordinarekin egin du topo Ekonomia Lankidetza eta Garapenerako Erakundeak: jasandako estualdi ekonomikoaren itzalak hor dirauela frogatu du. «Eragin zitala dauka, presiobide gisa, pentsioen sisteman».

Herrialde gehientsuenak, izan ere, krisialdiko zulotik irten ezinean dabiltzala ohartarazi du OCDEk, bi urtean behin plazaratzen duen ikerketan. «Ontzat» jo ditu larrialdi egoeratik irteteko oraino egindako «ahaleginak», baina ez askitzat. Herrialdeek, esaterako, hein batean lortu dute gastua jaistea, eta 2050. urtera begirako aurreikuspenak zertxobait hobetu dituzte: urte horretako pentsioen gastua batez beste BPGaren %12 izango zela uste arren, %10,1etik ez igarotzea espero dute orain.

Munduko 34 herrialde industrializatuenak biltzen dituen erakundeak dio pentsioen finantza erronkak konpontzea «ekuazioaren parte bat» besterik ez dela. «Beste partea egonkortasun sozialari lotua doa, ea etorkizunean gai izango garen adindunei bizi baldintza aproposak emateko». Alde horretatik, OCDEk ez du diagnostiko baikorregia egin. Urteotako neurriek pentsiodunen egoera higatu dutela gaztigatu du.

Erritmoari eusteko eskaera

Erretiratu gehienak gainontzeko herritarren batez bestekoa bezain «ongi» bizi dira, OCDEren hitzetan. Erakundeak jakin badaki, ordea, aldatzen ari dela egoera, eta egungo merkatuan jada tokirik ez duela «bizitza osoko lanpostu baten» kontzeptuak. Erretiro adina atzeratzeko eta erretiro aurreratuari mugak ezartzeko neurriak txalotu ditu.

Hori dela eta, pentsio sistemek erreforma gehiago behar dituztela nabarmendu du, eta orain arteko erritmoari eusteko eskakizuna egin die herrialdeei, erreformen arrakasta «horren araberakoa» izango delakoan. Zergatik, bada? «Etorkizunean pentsioak nahikoa izango ez diren arrisku geroz eta handiagoa dagoelako hainbat herrialdetan», OCDEren arabera.

Pobrezia arrisku hori saihesteko, erretiro aurreratua bertan behera lagatzeari ezinbesteko deritzo OCDEk. Ez du lehenbiziko aldia. Erretiro «duin bat» lortzeko urte gehiagoz lan egin behar dela azaldua du OCDEk hainbat alditan, eta testuinguru horretan jarri du, hain justu, erretiro aurreratua ezabatzeko asmoa. OCDEren iritzian, «birziklatzeko abagunea» eta gaitasun berriak bereganatzekoa emango lieke horrek pertsona adindunei, beharrean jarraitu ahal izateko ateak irekita. «Lanik gabe geratutako adineko langileak sarri askotan sartzen dira erretiro aurreratua lortzeko planetan, eta bete-betean baztertzen dituzte beharrera itzultzeko aukerak».

Onurarik ez dakartzatela gehitu du Lan Zuzenbideko eta Gizarte Segurantzako katedradun Jose Luis Tortuerok: «Derrigortutako erretiro aurreratuek pentsio mugatuak dakartzate; hortaz, pobrezia arriskua dute, lehen begi kolpean salbamendua izan badaitezke ere langileentzat. Ez dezagun ahaztu maiz giza baliabideak kudeatzeko enpresaburuen zerbitzura jarritako tresna direla».

Adinduen alde, gazteen kalte

Eztabaida hori «gutxietsia» egon den irudipena dauka OCDEk, eta «errotik» hautsi asmo du horrekin, adineko beharginek «puska bat gehiagoz» segi dezaten lanean. Hori erdiesteko, laneko «gizarteratze programak» abiaraztea proposatu du Angel Gurria mexikarra buru duen erakundeak. «Langileak sostengatzea eta merkatuan gehiago iraunaraztea ahalbidetuko duen eredua indartzea da irtenbidea», uste du.

Zentzuzko deritzo horri EHUko irakasle eta pentsioetan aditu Mikel de la Fuentek. Horretarako, edonola ere, orain arte erabili gabeko baliabide publikoak tokia egin behar zaiela azpimarratu du. «Horrez gain, arrazoi ekonomikoen ondorioz eginiko kaleratzeak, kolektiboak edota indibidualak, eragoztea da inportanteena».

Adineko jendearen egoera da kezka iturri nagusi, hor jartzen da gehienetan mira, baina gazteena ere ez da askoz hobea; lanpostu duinak topatzeko ahaleginean ari dira pentsio ordain «aproposak» jasoko dituzten ziurtasunik gabe. Hain justu ere, adineko beharginen gehiegizko iraupenak gaur egungo nerabeen bidea oztopa dezake, biharko pentsioetarako sarbidea are gehiago trabaturik. Gizarte egitura berriari erantzutea da erronka, OCDEren aburuz.

Gai horri ere heldu dio erakundeak. Gazteen artean dagoen langabeziari «arazo delikatu» deritzo, aldi baterako enpleguaren eta lanpostu prekarioen hazkundeak pentsioetarako egindako ekarpenak murrizten ari baitira. «Lanetik at egondako denbora pentsio sistematik kanpo egondako denbora da; pentsio apalagoak jasotzea dakar horrek», ohar egin du.

Biztanleen erdia, erretiratua

Eta testuinguru horretan, OCDEk kargu hartu dio Espainiari. Izan ere, Japoniaren atzetik bizi itxaropen handiena duen herrialdea bada ere, gazteen langabeziak oso goian segitzen du oraindik (%50); lan egiteko adinean dauden ehun pertsonako, 30 erretiratu gehiago daude, gaur-gaurkoz, Espainian. 2050ean kopuru hori «bikoiztu» daitekeela abisatu du OCDEk, eta presazko esku hartzea galdegin.

Erreforma gehiagoren premia argudiatu guran, datu argigarriak hartu ditu altzoan OCDEk: 1950. urtetik 2015era 15 puntu igo da 64 urte baino gehiagokoen kopurua; 2050erako, gainera, erretiratuak biztanleriaren erdia (%51) izatea espero du OCDEk. Egun, herrialde industrializatuenetako biztanleen %28 dira erretiratuak, baina gora egingo dutela dio. Hamarkadaz hamarkadako igoera iragarri du; 2030ean, %38,6 izango dira.

Eta horren erakusle da gehien garatutako herrialdeek pentsioetarako duten gastu publikoaren bilakaera, goraldi etengabean dagoelako 1990az geroztik. Oraindik, nolanahi ere, OCDEren batez besteko BPGaren %9 besterik ez da bideratzen pentsioetara, eta horrek, nola ez, ondorio lazgarriak ditu pentsiodunen geroan.

Erretiratuen pobrezia tasa da kezkatzeko arrazoi nagusietako bat: pentsiodunen %12,6k soldataren erdia baino kopuru txikiagoa eskuratzen dute. Oro har, 64 urtetik gorakoek batez besteko soldatek baino %13 gutxiago kobratzen dute. Herbehereak daude aitzindaritzan: azken soldataren %90,5 pagatzen diete erretiratuei.

Kontraesantzat jo du OCDEren txostena De la Fuente irakasleak. «Soldatez, aldi baterako kontratuez eta, oro har, prekarizazioaz» kezka agertu du; era berean, tematua dago merkatuaren arintzean eta erreformen sakontzean. Erretiratuen bizi baldintzei eusteko eta haien osasun arreta hobetzeko, diru gehiago exijitu du.

Tortuerok «tranpatzat» jo du pentsio sistemaren egonkortasuna egokitzapenik gabe bilatzea. «Europan hori egin da: pentsioak gutxitu dira teknika anitzekin, familiako ekonomia balitz bezala». Espainiako pentsioen erreformaren adituen taldeko kide izanikoaren esanetan, estrategiarik gabe eta bizkarka jarduteak ondorioak ditu: hankak lokatzetan sartzea. «Hamarkadak daramatzagu aldagai demografikoez hitz egiten, baina ez dugu irtenbiderik aurkitu, ez eta neurririk aplikatu ere. Hamarkadak daramatzagu erretiro aurreratua ezabatzeaz hizketan, baina ez ditugu ezabatu. Arazoak ez dira soilik konpontzen».

De la Fuentek gogoratu du egoera hori ez dela berria, eta Tortuerok ere aurreikus zitekeela esplikatu du: «Baby boom belaunalditik genekien hau gertatuko zela, baina ez ditugu etxeko lan denak garaiz egin: krisialdi ekonomikoak benetan estutu eta baldintzatu gaituenean, ordea, bai; presaz».

Erretiro adina atzeratzen

Erakundeak errotiko aldaketak espero ditu: «Orain ezagutzen dugun pentsioen sistematik ezer gutxi geratuko da». OCDEren irudiko, hartu-eman «koherenteak» behar dira horretarako: «Neurri malgu bezain zorrotzak behar dira unean-uneko aldaketei erantzuteko». Erresuma Batua, Txekiar Errepublika, Irlanda, Danimarka eta Italia dira pausoa eman duten aurrenak: 70 urtera atzeratu nahi dute erretiro adina.

Hain zuzen, adinduen jarduera tasak igotzea izan da urteotako erronka, eta lehen zantzuak igarri dituzte hainbat herrialdetan: Alemanian, %45etik %66ra hazi da 55 urtetik 64 urtera beharrean ari direnen kopurua; Italian, %31tik %46ra; eta OCDEn, %52tik %57ra. Salbuespena, Tortueroren iritziz.


AKT Plásticos enpresako zuzendaritza: “Ez gaude langile batzordearen xantaia onartzeko prest”

“Zigorrak erretiratzea ez da irtenbidea”, adierazi dute.

Zornotzako AKT Plásticos enpresako langileen batzordeak deituta kontzentrazio bat egin zuen eguaztenean enpresaren parean. Besteak beste, zuzendaritzak langileei jartzen dizkien zigorrak salatu eta horiek erretiratzeko eskatu zuten. Zuzendaritzak ohar batean jakinarazi duenez, “ez gaude langileen batzordearen xantaia onartzeko prest eta ezta gaur egun duen Disziplina-Ahalmena galtzeko prest ere”.

Gaur egun laneko jazarpenaren arloko “hainbat zigor daude”, zuzendaritzaren esanetan. “Horietako bat epaitua izan da eta lan-arloko epaitegiak zigorra ezarri dio lankide bati 400 mezu eta WhatsApp bidaltzeagatik”, gehitu dute. Zuzendaritzaren ustez “zigorrak erretiratzea ez da irtenbidea eta ez da kanporatze bat izan, zigor larri bat baizik”.


Zaila da ez harrotzea

Eibarrek bigarren garaipena segidan lortu du Ipuruan, Getafe mendean hartuta.Sergi Enrich aurrelariak bere aurreneko bi golak sartu ditu Lehen Mailan

Golak. 1-0. Enrichek (16. min.). 1-1. Victorrek (22. min.). 2-1. Enrichek (29. min.). 3-1. Saulek (penaltiz, 61. min.). Epailea. Iglesias Villanueva. Txartel horiak: Eibarreko Escalante, Saul eta Capari; eta Getafeko Alexisi. Txartel gorria: Getafeko Damiani. Bestelakoak. 5.327 ikusle Ipuruan.

Eibarreko zaleok: hasi harrotzen, hasi sinesten, hasi saltoka eta brinkoka. Suziri baten pare doa zuen taldea. Hemeretzi puntu batu ditu-eta 11 jardunalditan. Aurreko sasoian, garai honetan, zoratzen zeundeten, Lehen Mailako estreinakoan hasiera bikaina eginda; bada, orain orduan baino sei puntu gehiago dauzka zuen talde kutunak. Eta ez hasi pentsatzen eta esaten bigarren itzuli malapartatuak dena hankaz gora bota zuela. Ez zabiltzate gaizki, errealitatea gordina bezain gardena izaten delako, baina balizko kezkak uxatzeko nahikoa arrazoi ematen ari zaizue Jose Luis Mendilibarren taldea. Edo benetan uste duzue talde hau gainbehera eroriko dela? Goza ezazue une zirraragarri hau, eta bizi taldeak zelaian jokatzen duen bezala: intentsitate handiz.

Harro egotekoa da etxean bigarren partida jarraian jokatu, eta bigarrenean ere hiru puntuak batzea. Rayo burua jaitsita joan zen Ipuruatik (1-0), eta Getafek are astindu handiagoa hartu zuen atzo. Aurkari zitala da oraintxe Eibar zaleen aurrean. Nola ez harrotu taldeak halako talde izaera erakusten jarraitzen duenean? Atzokoa beste muestra bat da. Dani Garcia falta, Asier Riesgok ere ezin jokatu azken orduko lesio bategatik, eta Eddyk eta Iruretak bikain bete zuten haien lekua. Taldea ondo ari den seinale. Garbi asko esan zuen Mendilibarrek ostiralean: «Inoiz ondoen entrenatzen ikusi dudan taldea da».

Orain datorrena ez da hego haizeak eragindako gogoeta zelebre horietako bat. Ezta gutxiago ere. Eibarrek bi erdiko aurrelari zital dauzka, biak golegileak, Lehen Mailako eraginkorrenetakoak. Borja Bastonek eraman ditu txalo eta biba guztiak orain arte, eta atzo zer eta Sergi Enrichek sartu bi gol; Lehen Mailan egiten dituen lehen biak. Aurrenekoa, geldikako jokaldi batean egin zuen, 16. minutuan, eta Getafeko Victorrek 22.ean egindako berdinketa hautsi zuen 29. minutuko golak.

Irabazle joan zen Eibar lan erdiak eginda gero, baina lan samurrak ez zizkion jarri Getafen lehen zatian. Erosago egon zen kanpoko taldea etxekoa baino une askotan, baina futbolean golak dauka balio ikaragarria, ia erabatekoa, eta horretan, Eibar bikain moldatu zen.

Barrenetxearen debuta

Bigarren zatian, 16. minutuan hautsi zen partida. Damianek Enrichi egindako penalti zalantzazkoa adierazi zuen epaileak, eta Saulek dotore bota zuen sarera. Damiani txartel gorria atera zion epaileak, eta hantxe itzali zen Getafe, Eibar pizteko. Aurkaria desagertu egin zen, eta nahieran aritu zen etxeko taldea. Beste golen bat sartzeko aukerak ere izan zituen, baina Escalanteren jaurtiketa zutoinak urrundu zuen, eta Eddyrena Guaita atezainak. Minutu horietako albiste nagusia Iñigo Barrenetxea harrobiko gaztearen debuta izan zen, minez zegoen Escalanteren ordezkatu baitzuen.

Pozik joan ziren denak Ipuruatik, eta hamabost eguneko geldialdi honetan, amets gozoak izango dituzte. Harrotu lasai!


Agifesek zentroa ireki du Buenavistan, buruko gaixoak gizarteratzeko

Agifesek, buru gaixotasuna duten pertsona eta senideen elkarteak, zentro berria ireki du Buenavistan. Egoitza berri hori Gipuzkoan zabaltzen duen bederatzigarrena da.

Egoitza berri horrek hogei erabiltzaile inguru jasoko ditu egunero, helburu argiarekin: buruko gaixotasuna duten pertsonen errehabilitazio psikosoziala. Horrela, gaixotasunaren ondorioz galdutako gaitasunak berreskuratzeko espazioa eskaintzen du. “Bizitza normalizatua eramateko aukera izatea da helburua”, esan zuen herenegun Nerea Amunarriz zentroko arduradunak.

Buenavistako zentroak 350 metro koadro ditu, erabilera anitzeko hiru aretotan banatuta. Zentro berria irekitzeko jasotako laguntza eskertu zien Agifesen presidenteorde Jose Mari Irazustak, hala nola Kutxari, Gipuzkoako Foru Aldundiari eta Donostiako Udalari. Gogorarazi zuenez, ekainera arte Loiolako zentrora joan behar zuten Donostiako erabiltzaileek: “Lokal hori zaharkituta zegoen, eta ez zituen errehabilitaziorako baldintzak betetzen”. Donostiarrez gain, Oarsoaldeko erabiltzaileak ere jasoko ditu Buenavistako egoitzak.

Autonomia eta erabakimena

Irazustak gaineratu zuenez, elkarteko langileen betebeharra “buruko gaixotasuna duten pertsonei protagonismo handiagoa ematea” da, euren “autonomia eta erabakimena indartzeko”.

Jakinarazi zuenez, “Gipuzkoan asko dira buruko gaixotasunen bat duen kide bat duten familiak. Osasun mentaleko 5.000 kasu berri gehiago daude urtero”. Iaz, Euskal Autonomia Erkidego osoan 80.000 laguni eman zitzaion arreta, Osakidetzaren txosten baten arabera. Hori bai, Agifeseko presidenteordeak esan zuen “kontziente” direla laguntza eskatzera ausartzen ez diren pertsona asko daudela. Ildo beretik mintzatu zen Amunarriz, eta buru gaixotasunen “gizarte estigma zama oso handikoa” dela iritzi dio. Hala ere, esan zuen Agifes “mito eta aurreiritziei” aurre egiteko “esfortzua” egiten ari dela.

Funtzionamendua

Zentroaren erabiltzaileek garapen kognitiboa zein emozionala lantzen dute. Janaria prestatzen ikasten dute, baita bakoitzaren garbitasuna mantentzen ere. Kirola ere egiten dute.

Horrez gain, hainbat erakunderekin (kultur etxeak edo liburutegiak, esaterako) hitzarmenak dituzte, jarduerak egiteko. Beste pertsona eta inguruekin harremanetan jartzea garrantzitsua da osaketarako, Amunarrizek argitu zuenez.


Lea-Artibai eta Mutriku, ia erabat geldituta grebagatik

Greba orokorra ia erabatekoa izaten ari da Lea-Artibai eskualdean eta Mutrikun. Herri handienetan denda eta taberna guztiak daude zarratuta goizetik, eta jende asko ikusten da kalean eta parkeetan paseatzen. Lekeition egin dute eskualde mailako manifestazioa, grebaren sindikatu deitzaileek deituta, “Nahikoa da, errespetatu langileon eskubideak” leloagaz. Eskolapetik abiatu den martxan 500 lagun batu dira. Ez da egon, orain artean behinik behin, ezelako istilu edo gorabehera gogorrik. Lekeition piketeetako pertsona bat identifikatu eragin dute, eta tentsio uneak egon dira eskola publikora ertzainek babestuta sartu direnean zenbait irakasle eta guraso. Ondarroako Inem bulegoan be tentsio uneak egon dira informazio piketeen eta ertzainen artean, baina ez da ezer larririk gertatu.

Arloz arlo zehaztuz gaurko grebaren jarraipen maila, honako datuak emon daitezke:

Industriari dagokionez, inguru honetako lantoki handienak erabat geldi daude kasu batzuetan: Ansola fundizioa, Eika. Beste lantoki handi batzuetan jarraipen zabala eduki du grebak, nahiz guztiz geldituta ez egon: Cikautxo. Fagor Arrasaten langile batzuk daude greban, eta beste batzuk ez; bardin gertatu da Kide kooperatiban be. Okamika Industrialdea ia-ia hutsik dago.

Arrantzari dagokionez, Ondarroako portuan, bai baxuran bai alturan, soilik goizeko 7etatik 8etara egin dute arrain salmenta lonjetan. Portuko tailerrak eta bestelako lantokiak be zarratuta egon dira.

Administrazio publikoari dagokionez, Aulesti, Gizaburuaga,Markina-Xemein eta Ondarroako udalak itxita egon dira. Beste udal batzuetan langile batzuek egin dute greba, ez guztiek.

Osasun sare publikoan, harreragile eta zeladoreen artean eduki du grebak eraginik handiena. Esate baterako, Lekeitioko datuekin, horietatik %83k egin du greba. Aldiz, medikuen %18 eta erizainen %8 baino ez dira izan greban gaur zentro horretan. Markina-Xemeingo osasun etxean bik izan ezik beste behargin guztiek lana egin dute.

Irakaskuntzari dagokionez, jarraipen zabala eduki du grebak. Gitxieneko zerbitzuak betetzen soilik egon dira honako ikastetxeetan: Lekeitioko ikastola eta institutua; Ondarroako Zaldupe, Zubi Zahar, Txomin Agirre eta Arrantza Eskola; Mutrikuko institutua; Markina-Xemeingo Lea Artibai ikastetxea; Etxebarriko eskola, Amorotokoa, Aulestikoa, Munitibarkoa eta Berriatukoa. Beste ikastetxe batzuetan %80koa izan da grebaren eragina: Mutrikuko Goizeko Izarra eta San Miguel; Markina-Xemeingo Bekobenta, Markina BHI eta Bera Kruz, esate baterako.Lekeitioko eskola publikoan hortik beherakoa izan da eragina, eta Ondarroako institutuan %27k egin du bat grebagaz.


Ainara Ortega, 'Ni, munduko txarrena' antzezlanean

Datozen ostiral eta larunbatean estreinatuko du Ni, munduko txarrena antzezlan musikala, Vaiven etxeak, Donostiako Antzoki Zaharrean, 20:00etan. Eta antzezleen artean da Ainara Ortega hernaniarra. Sarrerak: tickets.donostiakultura.eus.